Organismo ezezagun baten arrasto fosila erreskatatu dute Zumaian - Zientzia.eus\n21.922 eduki kontsultagai\nHasiera » Artikuluak » Organismo-ezezagun-baten-arrasto-fosila-erreskatat\nOrganismo ezezagun baten arrasto fosila erreskatatu dute Zumaian\nGaur izango da aurkezpena, Algorrin, iluntzeko 7etan\n2011/11/16 Galarraga Aiestaran, Ana - Elhuyar Zientzia\nZumaiako iknofosilak 1,53 m-ko luzera du, orain arte aurkitu diren era horretakoek baino lau aldiz gehiago. Arg: Asier Hilario - Arg. Asier Hilario\nDuela zazpi urte, bi geologok arrasto misteriotsu bat aurkitu zuten Deba-Zumaia biotopoaren amildegian. Asier Hilario biotopoaren zuzendaria eta Juan Carlos Gutiérrez-Marco Espainiako Zientzia Ikerketen Kontseilu Gorena (CSIC) ziren geologo haiek, eta berehala ohartu ziren haren garrantziaz. Orain, fosila galtzeko arriskuan zegoela aintzat hartuta, lekutik erauzi dute (ikusi erreskatearen argazki-galeria), eta Algorri interpretazio-zentrora eraman dute (Zumaia). Hain zuzen ere, han egingo dute fosilaren aurkezpena bi adituek, gaur, arratsaldeko 7etan.\nAsier Hilariok nabarmendu duenez, “fosilak interes zientifiko handia du, batez ere, duen neurriagatik. Orain arte topatu diren era horretako fosilak 30-40 zentimetro luze dira, eta hau, aldiz, 1,53 metrokoa. Horrek berezi egiten du, aparta”.\nEozenoan, duela 49 milioi urte, bizi zen organismo baten arrasto fosildua da (iknofosila). Zientzialariek ez dute organismo hori ezagutzen, baina era horretako arrasto gehiago topatu izan dituzte, 411 milioi urteko epe bati dagozkionak (Paleozoikoko periodo ordoviziarretik Neogenora). Hala ere, ez daude ale asko, eta hainbat eratara deitu izan zaio. Dena den, fosilaren izen zientifikoa Saerichnites abruptus da.\nGaur egun, batiskafoei esker, itsas hondoan antzeko arrasto batzuei argazkia ateratzeko aukera egon da. Saerichnites canadensis deitu diete horiei, eta zaharrenak Kanbriarrekoak dira; baina, kasu horretan ere, ez dakite zein den arrastoa sortzen duen organismoa.\nBiotopoan aurkitu duten alea oso egoera onean dago, eta aproposa da halako fosilen ezaugarriak ikusteko. 1,53 metro luze eta 3 cm zabal da, eta bi hobi-ilara ditu paraleloan; hobiek, berriz, 0,7-1,7 cm-ko diametroa dute.\nGeologoek aurkitu zutenetik, jarraipena egin diote iknofosilari, arriskuan egon zitekeela uste baitzuten. Izan ere, amildegi ezegonkor baten oinarrian zegoen, eta olatuen indarra jasaten zuen. Azkenean, pitzatuta zegoela ikusita, erauztea erabaki zuten, ezbeharren bat gertatu aurretik. Alderdi horretatik, “biotopoan egiten den kontserbazio-lanaren adibide” dela aipatu du Asier Hilariok; are gehiago, “eredutzat” ere jo du.\nErreskatea ez da erraza izan, fosila inguratzen duen arroka-zatiak 200 kg baino gehiagoko pisua baitu. Hala, zortzi pertsona aritu ziren hura erauzteko lanetan, Gipuzkoako Foru Aldundiko Landa Garapen Sailaren zuzendaritzapean. Orain, Algorri 200 kg-tik gorako arroka-zatia erauzi behar izan dute iknofosila erreskatatzeko. Arg: Asier Hilariointerpretazio-zentroan aurkeztuko dute, eta, aurrerantzean, han egongo da, ikusi eta aztertu nahi duten guztien eskura.\nZumaiako iknofosilaren erreskatea - Zientzia.eus 2018-10-29\nFlysch, Haizearen Hitza - Asier Hilario - Zientzia.eus 2018-10-29\nZumaia, Paleozenoaren munduko erreferente - Zientzia.eus 2018-10-29\nAlgorri - Zientzia.eus 2018-10-29\nAlgorri, iragana haitz bihurtua - Zientzia.eus 2018-10-29


Pardoko ituna | Historia | Xuletas, chuletas para exámenes, apuntes y trabajos\nEscrito el 2 de Abril de 2019 en vasco con un tamaño de 5,88 KB\nInteresatuak: noblezia, armada, eliza, burgesia, kolonietan interesak zituztenak, klase ertainak…Hauen laguntzaz antolatu zen erregimen berria. Ordena bermatuko zuen erregimen bat nahi zuten eta aurreko egonezin politiko sozialak errepikatzeari ekidin.\nNobleziak eta lurjabe handiek bere pribilejiozko egoerari eutsi nahi zien eta estatuaren gobernuan parte zuzena.\nBurgesiak ere gobernuan parte zuzena\nElizak Seiurtekoan sekularizazioaren alde hartutako neurri gehienak ez deusean uztea lortu zuen eta heziketaren kontrolatzaile gisa iraun zuen.\nArmada gustura zegoen Alfontso XII.A erregearekin,\nKolonietan interesak zituztenek esklaboak askatzeko eta koloniei autonomia emateko egin ziren saio guztiak bertan behera uztea lortu zuten.\nBi alderdien txandatze baketsua eta Pardoko Ituna. Bi alderdi nagusi:\nAlderdi Liberal Fusionista, Sagasta buru.\nLiberal Kontserbadorea, Cánovas buru.\nCÁNOVAS eta SAGASTAren arteko akordioa, Alfontso XII.A hil zenean (1885-XI-25). Kontserbadoreen lekuan liberalak jarriko ziren, Cánovas beste altxamendu baten beldur baitzen (errepublikar edo karlisten aldetik).\nArmada: Errestaurazio garaian, aginte zibilaren menpe geratu zen. Erregea monarkia parlamentarioaren buru nagusi izateaz gain, Armadako buruzagi nagusi. Horren truke, autonomia handia eman zitzaien bere eremuko gai batzuetan: hierarkia militarra, Afrikako politika…\nKarlistak: 1876an menderatu zituzten betirako eta Karlos VII.A erregenahiak erbestera.\nKuba: 1878ko neguan, Zanjongo bakea sinatu zen, baina ez zen bake definitiboa izan.\n1876ko konstituzioa 1876ko konstituzioa iruzkina 1876ko Konstituzioa berrezarkuntza sistemaren oinarriak Errestaurazio sistema


Sabino Lekeition | Gizartea | Berria\nFrankismoaren bukaeran kokatuta dago Xabier Kintanaren Belar etzana izeneko kondaira. 1975eko irailean, Poliziak Iñaki Mujika Arregi Ezkerra atxilotu zuen Madrilen, ETAko beste kide batzuekin batera. Bilboko idazleak Euskal Alderdi Sozialista (EAS) sortu berriaren informazio harremanak zeramatzan Ezkerrarekin. Hori zela eta, alderdiko buruek astebeterako Iparraldera joatea aholkatu zioten, badaezpada. Horixe egin zuen Kintanak, eta Ramuntxo Kanblongen etxean hartu zuen ostatu.\nLapurdin eman zuen «astebete labur-luze hartan» hainbat lagunekin egon zen idazlea. Egun batean Donibane Lohizunera joan zen, Telesforo Monzon bisitatzera. Hurrengo egun baterako hitzordua lotu eta Ainhoan bazkaltzera gonbidatu zuen Monzonek. Jatetxean izan zuten solasaldian hainbat gairi buruz mintzatu ziren. Kintanaren arabera, etorkinen arazoak biziki kezkatzen zuen buruzagi abertzalea. Monzonen iritziz, EAJk ez zuen ordura arte lortu euskal gizarteko zati inportante hori Euskal Herriaren aldeko borrokan sartzea. ETAk, berriz, bai. Eta Jon Paredes Manot Txiki jarri zuen adibide gisa. Bere solaskideak «Bilboko PNVkoen arrazismoa» aipatu zion. Arrazismo horrek «erro luzeak» zituela esan zion, «Sabinok berak horretaz ikaragarriak idatzi baitzituen». Monzonek arrazoia eman zion Kintanari, baina batekin: «Okerrena da abertzaleok ez dakigula Sabinok esandakoak ulertzen». Eta Arana ezagutzeko aukera izan zuen lagun bati gertatutakoaren berri eman zion.\nMonzonen adiskide hura Lekeitiora joan zen egun batzuk igarotzera. Sabino Arana han zegoela esan zioten lagun batzuek. Ea ezagutu nahi zuen. Baietz. Eta bertan elkartu ziren bi gizonak, orduan oso gazteak. Bere doktrinari buruz zer pentsatzen zuen galdetu zion Sabinok Monzonen lagunari. Harekin bat zetorrela esan zion besteak, euskal nazioa askatasunerantz eraman beharra zegoela. Desadostasun bakarra azaldu zion: kanpotik etorritakoak, «maketo horiek», pertsonak zirela; errespetua merezi zutela, «baztertu eta mespretxatu gabe». Orduan Sabinok bide hegaletik belar bat hartu eta mintzaideari erakutsi zion: «Ikusten duzu belar hau? Alde batera makurturik dago, okerturik. Nik zuzenki, gora begira, ipini nahi badut, beste aldera eraman beharra daukat, kontrako indarrez lehen harturiko joera txarra gal eta pixkanaka erdira etor dadin».\nArrazakeriaren aurkako mugimendua gero eta indartsuago dabil munduan zehar. Estatuak eta oroitarriak daude jomugan. Zer gertatuko litzateke joera hori gurera iritsiko balitz? Asteartean bota zuen lehen harria Jaime Ignacio del Burgok, Diario de Navarra egunkarian. Haren ustez, behin horretan hasiz gero, Sabino Aranaren figura ez litzateke salbatu behar: «Gogora etorri zait Sabino Aranaren estatuak gehitu behar liratekeela suntsitu beharrekoen zerrenda horretan, arrazista eta matxista baitzen; haren estatuak nonahi daude Euskal Herrian, eta hari omen egiten dio etengabe EAJren Sabino Arana Fundazioak».\nSabino Arana arrazista eta matxista izan zela bota zuen Del Burgok eta, hala ere, alde guztietatik omentzen dutela. Aranaren kontrako kanpaina bultzatzeko gogoa antzematen zaio Iruñeko espainiarrari —eta estatus berria zehazteko aditu taldean dugu gizona, ene, ene!—. Tira, ni ez nau kezkatzen Del Burgo jaun txit demokrata, aurrerakoi eta feministak hori esateak. Beste kontu batek ematen dit zer pentsatua: nola erreakzionatu beharko genuke euskaldunok norbaitek, Del Burgoren hitzei jarraituz, Sabino Aranaren omenezko estatua baten aurka egingo balu? Prest gaude Sabino Aranaren pentsamendua modu kritikoan defendatzeko, denborak ematen duen ikuspuntutik? Zenbateraino eta zer kontraesanekin?\nBelar etzana testua Nazioarteko ipuinak deritzon liburuan dago. 1980an kaleratu zuen Hordago argitaletxeak. Koldo Mitxelena liburutegian ale bat dute. Bigarren orrian, Xabier Kintanak berak idatzitako eskaintza dugu, haren eskuz sinatuta: Koldo Mitxelenari adiskidetasunez. Donostian, 1980-V-30.


Faroa | Joxe Aranzabalen bloga | 3 orria\nZozoak bizpahiru soinu mota egiten ditu\nAtzo Asier Sarasuak txorien inguruko master-class zoragarri bat eman zidan, bospasei lerrotan.\nDena eguerdian hasi zen, etxostean nengoela liburu bat irakurtzen, Les grans epidèmies modernes. Halako batean, txori baten “ttor-ttor” bat entzun nuen, behin eta berriro errepikatua. Zein ote da?, neure artean. Mobila hartu eta grabatu egin nuen. Eta Asier Sarasuari bidali nion, galdetzen zein ote zen “ttor-ttor” hori egiten zuen txoria.\nErantzuna berehala etorri zitzaidan. “Esango nuke zozoa dela entzun duzun hori. Pare bat soinutxo egiten ditu, espezie bereko beste txoriekin komunikatzeko, eta horixe da bat”. Eta adibide bat jarri zidan, nik entzuteko moduan.\nNik ere atoan erantzun nion, neure harridura adieraziz, zozoak beste kantu musikatuagoak egiten dituelakoan.\nKantuak eta deiak\nEta orduan etorri zitzaidan Asier Sarasua jakintsuaren erantzun ezinago garbia:\nTxori gehienek “kantuak” eta “deiak” dituzte.\nKantuak territorialak izan ohi dira, emea erakartzeko, beste arrak uxatzeko…\nEta deiak, berriz, bikotearekin/kumekin komunikatzeko, etsairen bat datorrela abixatzeko alerta-deiak, eta abar.\nZozoak 2-3 dei ditu, ohikoak kantuaz gain, ttor-ttor hori, edo hegan ihes egiten duenean botatzen duen ttik-ttik-ttik-ttikkk bat…\nOrain badakit. Mila esker, Asier!\nAurten ere, liburu gehienak paperean irakurri ditut. Formatu digitalean, lau baino ez.\nOrain 13 urte hasi nintzenetik urtez urte irakurritako liburuak kalkulu orri batean sailkatzen, 2019koa izan da oparoenetakoa irakurketari dagokionez. Zerbait nabarmentzekotan, iaz katalanez hasi nintzela irakurtzen, eta oso gutxi irakurri dudala formatu digitalean.\nHorra, bada, iazko uzta:\nFantasmas de hielo. La épica búsqueda de la expedición Franklin, Paul Watson (Península, 2017)\nJenis Joplin, Uxue Alberdi (Susa, 2017)\nCarlos Garaikoetxea. Lider bat lehendakari, Elixabete Garmendia (Berria, Elkar, Jakin, 2018)\nEl cuaderno del Nobel, José Saramago (Alfaguara, 2018)\nHonetara ezkero, Arantxa Iturbe (Susa, 2017)\nBrief Answers to the Big Questions, Stephen Hawking (John Murray Publishers, 2018)\nBizitzea ez al da oso arriskutsua? Joseba Sarrionandia (Pamiela, 2018)\nMalkoak lur antzuan, Toti Martínez de Lezea (Erein, 2018)\nBihotz handiegia, Eider Rodriguez (Susa, 2017)\nNegutegia, Ixiar Rozas (Pamiela, 2006)\nIdazleen gorputzak, Eider Rodriguez (Lisipe, 2019)\nHenry Bengoa Inventarium, Bernardo Atxaga (Pamiela, 2004)\nKontrako eztarritik, Uxue Alberdi (Lisipe, 2019)\nPizti poemak eta beste xomorro batzuk, Leire Bilbao & Maite Mutuberria (Pamiela, 2016)\nXomorro poemak eta beste piztia batzuk, Leire Bilbao & Maite Mutuberria (Pamiela, 2016)\nAltsasu. El caso Alsasua, Aitor Agirrezabal & Aritz Intxusta (Txalaparta, 2018)\nSomos lo q hablamos: El poder terapéutico de hablar y hablarnos, Luis Rojas Marcos (Grijalbo, 2019)\nIkasle Israelen, Imanol Berriatua (Euskaltzaindia, 1982)\nEsteban Urkiaga Lauaxeta. El nuevo Odiseo, Jon Kortazar Uriarte (Memoria de Bilbao. Bilbogileak, 2018)\nUrtain, Juan Cavestany (Nordica Teatro, 2019)\nBenito Cereno, Herman Melville (Nordica Libros, 2019)\nRaúl Guerra Garrido 2019, Askoren artean (Erein, 2019)\nUn verano con Homero, Sylvain Tesson (Taurus, 2019)\n21 lecciones para el siglo XXI, Yuval Noah Harari (Debate. 2018)\nThe Holy or The Broken: Leonard Cohen, Jeff Buckley &… Alan Light (Atria Paperback, 2012)\nThe New Girl, Daniel Silva (Harper, 2019)\nHo tornarem a fer, Jordi Cuixart (Ara Llibres, 2019)\nTxikiaren handitasuna literaturan, Mariasun Landa (Erein, 2018)\nJosep Pla y Miguel Delibes. El escritor y su territorio, Xavier Pla & Francisco Fuster (Silex Universidad, 2018)\nKale estua, Josep Pla (Igela, 2017)\n1.362 km euri, Garazi Goia & Goizalde Landabaso (Elkar Lekuko, 2019)\nSouvenir, Castillo Suarez (Elkar Poesia, 2008)\nKamisoi zuri zetazkoa, Alain Agirre & Sara Morante (Erein, 2018)\nSapiens. Gizadiaren historia labur bat, Yuval Noah Harari (Elkar, 2019)\nMoio, Kattalin Miner (Elkar Lekuko, 2019)\nYo estoy vivo y vosotros estáis muertos (…) Philip K. Dick, Emmanuel Carrère (Anagrama, 1993)\nPep’s City: The Making of a Superteam, Lu Martin & Pol Ballus (BackPage & Polaris, 2019)\nHezurren erretura, Miren Agur Meabe (Susa, 2019)\nAfrikanerrak, Eneko Barberena (Elkar, 2019)\nObertura republicana. Catalunya, després del nacionalisme, Enric Marín, Joan M. Tresserras (Pòrtic, 2019)\nEls fets de l’1 d’Octubre, Josep-Lluis Carod-Rovira, etc. (Pagès editors, 2018)\nMiñan, Amets Arzallus & Ibrahima Balde (Susa, 2019)\nGuztira 42 liburu izan dira. Generoen arabera, horrela sailkatzen dira: saioak (17), nobelak (7), kazetaritza (5), narrazioak (4), poesia (3), etabar, beste zenbait liburu zailak dira-eta sailkatzen.\nHizkuntzei begiratuta, gehienak euskaraz irakurri ditut (23). Atzerago etorri dira gaztelaniaz irakurritakoak (11), ingelesez (4) eta katalanez (3). Aurten hauxe izan dut berritasunik handiena, katalanez hasi naizela irakurtzen; eta, egia esan, nahiko ondo konpondu naiz.\nEta formatuari dagokionez, bakarrik 4 leitu ditut formatu digitalean; gainerako guztiak, paperean.


Euskal Estatua (Berriatik hartuta) | POR EL REFERENDUM / ERREFERENDUMAREN ALDE\n← Erabakitzeko eskubidea Ingalaterra, Kanada eta Estatu Espainiarraren ikuspegietatik: demokraziaren kalitateak\nDe Arenys de Munt a Etxarri Aranatz →\nEuskal Estatua (Berriatik hartuta)\n2016-03-18 atalean Jon -k publikatua\nIkerketaren egileek diotenez, estatua etaindependentzia ez dira parekideak. Independentzia euskal abertzaletasunak defendatzen duen jarrera ideologikoa da, eta euskal estatua, berriz, «egitura politiko administratiboa» da, eta eragile askok —ideologikoak izan ala ez— baldintza dezakete horri buruzko iritzia. Lan honetan euskal estatua izan dute aztergai, eta horretaz galdetu diete inkestari erantzun diotenei zein eztabaida taldeetan aritu direnei.\nAurkezpenean nabarmendu dute estreinakoz hartu dela euskal estatua horrelako ikerketa bat egiteko ardatz nagusitzat. Zabalok esan duenez, litekeena da hori «nahasgarri» gertatu izana ikerketan partu hartu duten batzuentzat, baina ziur agertu da horrek «funtsezko aldaketa» ekartzen diola gaiari heltzeko moduari eta askoz «zehatzagoa» dela herritarrei zuzenean estatuaren aukeraren inguruan galdetzea.\nBi herenak, alde\nEuskal herritar gehienak, %66,8, erabakitzeko eskubidearen alde daude. Euskal estatuaren alde agertzen ez diren askok ere uste dute erabakitzeko eskubidea «printzipio demokratikoa» dela, eta horren alde agertzen dira, nahiz eta adierazi euskal estatua sortzeari buruzko galdeketa batean ezezko botoa emango luketela.\nAldeak alde, joera hori herrialde guztietan agertzen da. Erabakitzeko eskubidearen alde daudenak %71,3 dira Araban, Bizkaian eta Gipuzkoan, %57,1 Nafarroa Garaian eta %52,9 Lapurdin, Nafarroa Beherean eta Zuberoan.\nIRITZIA EUSKAL ESTATUAZ\n%40,7 alde, %35,3 kontra\nInkestaren datuen arabera, herritar gehienek adierazi dute euskal estatua edo nafar estatua sortzearen alde daudela. Hala ere, multzo horren eta kontra daudenen arteko aldea ez da oso handia: %40,7 alde daude, eta %35,3 kontra. Gainerakoek, %24k, ez dakite zer erantzun edo abstentziora joko lukete galdeketa batean. Baina emaitzak ez dira homogeneoak euskal lurralde guztietan: Araban, Bizkaian eta Gipuzkoan euskal estatuaren alde daudenak %42,5 dira, Nafarroa Garaian berriz %40 —kontra daudenak baino gutxiago: %41,8— eta Ipar Euskal Herrian %28,3 baino ez.\nJoan den astean plazaratu ziren Eusko Jaurlaritzak aldiro-aldiro egiten duen Soziometroa izeneko ikerketaren emaitzak. Horien arabera, Euskal Herriko independentziaren aldekoak %19 ziren Araban, Bizkaian eta Gipuzkoan, «inoizko kopururik apalena», zenbait hedabidek nabarmendu zutenez. EHU Euskal Herriko Unibertsitateak egiten duen Euskobarometro izeneko ikerketaren azken txostenean —2015eko maiatzekoa da— agertzen zen hiru herrialdeotan %30 zirela independentziaren aldekoak.\nDesberdintasun horiei buruz galdetuta, Zabalok azaldu du emaitzak ez direla kontrajarriak, «osagarriak» baizik; argitu du gakoa dela inkesta bakoitzean zertaz galdetzen ari den. Izan ere, gainerako inkestetan independentziari buruzkoa zen galdera, maiz sentimendu, nazio partaidetza eta ideologiari loturiko kontzeptua. Ikerketa honetan, galdera estatuari buruzkoa izan da, hots, egitura politiko-administratibo zehatz baten ingurukoa.


Deustuko Hizkuntza Eskoleak 50 urte egin ditu - bizkaie.biz\nBizkaie! 2020-02-03 07:50 Euskerea berbagai\nBilbon erreferentziazko erakundea izateagaitik autortu dabe.\nJuan Mari Aburto Bilboko alkateak Deustuko Hizkuntza Eskolea omendu dau, milaka personari hizkuntzak erakusten egin dauen ibilbide profesional luzeagaitik. 82 irakaslek, lanean nahiz erretiratuta dagozanek jaso\ndabe omenaldi hunkigarria.\nDeustuko Hizkuntza Eskolea 1969ko irailaren 30ean sortu zan, alemana, frantsesa eta ingelesa erakutsi, zabaldu eta sustatzeko helburuagaz. Gerora, gainerako hizkuntzak sartu ziran, orain dagozan zortziak egon arte: euskerea, gaztelania atzerriko hizkuntzea, errusierea, italierea eta, azkenik, portugesa.\nBilboko Udalak Deustuko Hizkuntza Eskola omendu dau, haren 50. urteurrena dan honetan. Ekitaldian, erakunde honek milaka personari hizkuntzak erakusten egin dauen ibilbide profesional aberatsa azpimarratu nahi izan dau Udalak, eta Bilbon erreferentziazko erakundea dala adierazo.\nJuan Mari Aburto Bilboko alkateak gaur harrera egin deutse Arabiar Aretoan Deustuko Hizkuntza Eskolako 82 irakasleri, irakaskuntzako ibilbide profesional luzean egin daben lan handia eskertzeko. Irakasleek egiten daben esfortzu garrantzitsua balorau gura izan da, eta milaka personari hizkuntzak erakusten egindako lan sakona saritu.\nDeustuko Hizkuntza Eskoleak 1969ko irailaren 30ean edegi zituan ateak lehenengo aldiz. Ordutik hona, etenbarik jardun dau hizkuntzak erakusten. Erakunde honek beti emon deutse lehentasuna hizkuntzen erabilereari eta ahozko transmisinoari. Hasiera-hasieratik, alemana, frantsesa eta ingelesa izan ziran erakutitako lehenengo hizkuntzak. Aurrerago, gainerako hizkuntzak sartu ziran, orain dagozan zortziak egon arte: euskerea, gaztelania atzerriko hizkuntzea, errusierea, italierea eta, azkenik, portugesa.


Azaroan, langabeziak behera eta ABEEE eskaerek gora\nHirugarren hilabetez jarraian langabeziak behera egin du Urola Erdian. Lanbide -Euskal Enplegu Zerbitzua-k plazaratutako datuen arabera, azaroa amaieran, eskualdean 1.439 langabetu zenbatu dira, Urrian baina 33 gutxiago.\nEra berean, langabetu kopuruan eman den beherakadak, langabezia indizea murriztea dakar eta eskualdeko langabezia indizea %9,2-an kokatzea ekarri du, %7,7 gizonezkoetan eta %11,0 emakumezkoetan. Azaroa amaieran, eskualdeko langabezia indizea Gipuzkoa (%10,0) eta EAE-n (%12,4) baina nabarmen txikiagoa da.\nLan merkatuak azken hilabetean izan duen bilakaerari dagokionean, honako puntuak bereiz daitezke:\nAzaroan hirugarren hilabetez jarraian, langabeziak beheranzko joera hartu du. Hala eta guztiz ere, eskualdeak aurkezten duen langabetu kopurua iaz hilabete berean (1.225) baina nabarmen altuagoa izaten jarraitzen du.\nKontratu kopuruari dagokionean, guztira 456 kontratu zenbatu dira, iaz hilabete berean (544) baino % 16,12 gutxiago. Dena den, udaberri eta udako hilabeteekin alderatuta, hobekuntza nabaritu daiteke.\nEskualdean zenbatutako afiliazio kopurua berriz, egonkor mantendu Azaroan zehar eta hilabete amaieran, guztira, 12.377 afiliatu zenbatu dira.\nDena den, nahiz eta azken hilabetean langabeziak behera egin, Aldi Baterako Enplegu Erregulazio Expedienteen (ABEEE) eskaeran igoera ikus daiteke azken asteetan. Besteak beste, Eusko Jarlaritzak OpenData gunean eskegitako datuen arabera, jarraian aurkezten diren joerak nabarmendu daitezke:\nOro har Iraila eta Abenduaren 9a bitartean, 109 expediente berri zenbatu dira Urola Erdian, guztira 507 langileri eraginez.\nEskualdeko 109 expedientetik 70 ostalaritzan zenbatu dira, gehienak Azaroan, osasun neurriak gogortu ostean. Guztira, Iraila hasieratik, 315 langileri eragin die ABEEE eskaera ezberdinek.\nIndustriari dagokionean, Iraila eta Abendak 9 bitartean, 9 expediente berri zenbatu dira guztira 114 langileri eraginez.\nIraurgi Berritzenek, datozen hilabeteetan eskualdeko errealitate sozioekonomikoa arretaz aztertzen jarraituko du, uneoro eskualdeko lan merkatuaren bilakaera ezagutu eta eskualdeko sustapen politikak uneko beharretara egokitzeko asmoarekin.


Gehiagotan aztertu beharko litzateke ibaien funtzionamendua | El Diario Vasco\nSociedadGehiagotan aztertu beharko litzateke ibaien funtzionamendua\nGehiagotan aztertu beharko litzateke ibaien funtzionamendua\nIazko argazkian, Urumea ibaiaren bideratze lanak Donostiako Martutene auzoan. / USOZ\nUPV/EHUko ikerketa batek beharrezkotzat jo du ibai-ekosistemen funtzionamenduaren neurketak sartzea ibaien ikerketan eta kudeaketan\nMiércoles, 19 julio 2017, 12:01\nUPV/EHUko ikerketa-talde batek Globaqua europar proiektuaren barnean egindako azterketa baten arabera, ibai-ekosistemak aztertzean normalean egiten diren neurketez gainera, ekosistema baten barnean materia- eta energia-fluxuak erregulatzen dituzten prozesuen multzo bat neurtu beharko litzateke. Duela gutxi argitaratutako artikulu batean, ikerketa-taldeak askotariko informazio bibliografikoa laburbildu du eta, haren bidez, ibaien egoera aztertzeko lan-esparru berri bat proposatu. 'River ecosystem processes: A synthesis of approaches, criteria of use and sensitivity to environmental stressors artikulua 'Science of the Total Environment'-en argitaratu da.\nDaniel von Schiller doktorea, ibaien biogeokimikan aditua, da Science of the Total Environment zientzia-aldizkari entzutetsuan argitaratutako artikuluaren egile nagusia. UPV/EHUko Zientzia eta Teknologia Fakultateko Landare Biologia eta Ekologia Saileko Ibaien ekologia/Stream ecology taldeko ikertzaileen lankidetzaz gauzatu da ikerketa. Arturo Elosegi doktorea da ikerketa-taldearen buru.\nIzan ere, UPV/EHUko Landare Biologia eta Ekologia Saileko Ibaien ekologia/Stream ecology ikerketa-taldea espezialista da ibaien funtzionamenduaren azterketan, eta arlo askotako adituz osatzen da. Aditu horien guztien jakintza informazio bibliografiko zabal batekin bateratu dute, Globaqua europar proiektuaren barnean. Europako 10 erakundek baino gehiagok hartzen dute parte proiektu horretan. Azterketa-lan sakon baten ondorioz, artikulu zientifiko zabal bat argitaratu dute: "Ibaietan neur daitezkeen prozesu guztien bilduma eta sailkapena egin dugu; neurketak nola egin daitezkeen azaldu dugu (literaturan aurkitu daitezkeen metodoak), ingurumeneko estres-faktore askoren mende prozesuek nola erantzuten duten, eta abar", azaldu du Daniel von Schillerrek, artikuluaren egileetako batek. "Ikertzaileentzat zein kudeatzaileentzat oso egokia den lan-esparru berri bat proposatzen dugu", adierazi du.\nArtikuluan aipatzen dutenaren arabera, "Uraren Esparru Direktibak ezartzen duenez, ibaien ekosistemak egituraren ikuspegitik zein funtzionamenduaren ikuspegitik ebaluatu beharko lirateke; izan ere, hala, hobeto baliozta daiteke ibai baten egoera ekologikoa". Ikertzaileak analogia bat egiten du giza gorputzaren eta ibaien artean: "Baldin eta gaixo bati bihotzik, birikarik eta giltzurrunik baduen baino ez bazaio begiratzen, eta ez bazaio neurtzen bihotzaren pultsua zein den, zer aire-bolumen arnasten duen edo zer iragazten duten giltzurrunek, ez da pazientearen osasun-egoera behar bezala ebaluatzen. Gauza bera gertatzen da, gure kasuan, ekosistemaren egoera ekologikoarekin".\nGaur egun, ibaien egoera ekologikoa zein den jakiteko protokoloek ezartzen dituzten neurketak egiturazkoak dira (alegia, ubidearen formarekin, uraren kalitatearekin edo komunitate biologikoen osaerarekin lotutakoak): komunitateak, kutsatzaileak, tenperatura, nutriente-kontzentrazioa eta halakoak neurtzen dira. Nolanahi ere, ekosistema baten barneko materia- eta energia-fluxuak erregulatzen dituzten prozesuen multzo gisa definitzen da ekosistemaren funtzionamendua. Horren haritik, ikertzaileek funtzionamendu-neurketa osagarrien multzo oso bat proposatzen dute: metabolismo-prozesuekin, materia organikoaren deskonposizio-prozesuekin, nutriente-zikloari lotutako prozesuekin eta ibai-komunitateen dinamikako prozesuekin erlazionatutako neurketak.\nIkerlanean, hainbat prozesu neurtzeko bibliografian aurkitutako metodoak biltzeaz gainera, zenbait aldagairen arabera sailkatu dituzte, hala nola zailtasuna, konplexutasuna, kostuak, neurketen espazio- eta denbora-eskalak, eta abar. "Azkenik —azaldu du Daniel von Schillerrek—, literaturaren azterketa sakona egin dugu jatorri antropogenikoko ingurumeneko estres-faktoreen mende (adibidez, poluzioa, kanalizazioak, azidotasuna...) prozesuek erantzuteko duten moduaren inguruan".\nOndorio gisa ikertzaileak adierazi duenez, "lehen aldia da ibaien prozesuen inguruan egin daitezkeen neurketen bilduma egiten dela, eta ez dugu soilik azaltzen zer neur daitekeen, orobat azaltzen dugu zergatik eta nola egin; zer abantaila dituen prozesu batek beste baten aurrean; bai eta estres-faktoreen mende nola erantzuten duen ere". Ikertzaileek zein kudeatzaileek erabiltzeko moduko lanabes bat sortzea izan dute helburu taldeko ikertzaileek. Gainera, harremanetan daude dagoeneko uren kontrolarekin lotutako hainbat erakunde eta instituziorekin, besteak beste URA - Uraren Euskal Agentziarekin, ibaietan neurketa eta indize funtzionalak ezartzeko proiektu berritzaile bat martxan jartzeko.\nEuskal Herriko eta Aturriko Herrialdeetako unibertsitateak, hurbilago Detenido por herir con una navaja a su exmujer y al actual novio de ésta


kritiken hemeroteka » Barruak aginduta\n« Zer den egungo nazioa?: estatuen kredo filosofikoa | Bidaro epelen xerka »\nOrain hilak ditugu / Karmele Jaio / Elkar, 2015\nBarruak aginduta Igor Estankona / Deia, 2015-11-28\nBeharrizanagatik idatzi ohi den liburu horietako bat da Orain hilak ditugu (Elkar, 2015). Idatzi ezik, zelan edo halan arimako tolesduretan gaixotasun bat letxi ahaztuta izango luke Karmele Jaiok (Lekeitio-Gasteiz, 1970) hainbeste aldaketa, hainbeste agur. Bere ipuin liburuen kate luzearen jarraipen lirikoa baino gehiago, hunkigarriro generazionala da poema liburu hau, Orain hilak ditugu hori literala baita metaforikoa beste.\nBiologiagatik familiako nor edo norri edo adinez kideko norbaiti jada agur esatea tokatu zaion sasoira iritsia, Jaiok erabaki du hitzak jartzea depresioari, hitzak esperantzari: “Nire ametsetan agertu zara/ hainbeste urteren ondoren./ Baldosa arteko belarren antzera/ erne zara./ Ez nuen gogoratzen/ neure burua zurekin./ Nire ahotsa/ beste bat zen./ Eta orain/ gogoan gorde nahi zaitut,/ ni zurekin/ zu nirekin,/ eta han barruan dastatu,/ poliki,/ begiak ireki gabe, erdi lo oraindik”. Berak esana bizitzaz dugun perspektiba aldatu egiten dela halako batean, konturatzen zarela benetan oso azkar doala, eta hemen “hondar aleak” baino ez garela. Bitxia bada ere, ordea, liburua ez da tristea, ez da alaia, bilaketaren inguruko gogoeta baino ez da. Kokatze bat. Hilak liburuaren zati dira, baina ez protagonista. Benetako pertsonaia poeta bera da, bizitzari atzera zein aurrera so egiten diona, barruntatu nahian etorriko dena eta esperientzia lez kontsideratzen duena igarotako guztia.\nIzan ere, honakoa berraztertze edo berkokatze eta gogoeta liburu sinplea da itxura baten, ez daukana berba bat bestea baino potoloagoa. Hori du meriturik handiena, haatik. Hurbileko erreferentziaz betea dator eta harrigarriro suabea du erritmoa zein funtsa. Baliabide soil eta era berean zailekin eta espanturik gabe lortzen du idazleak hasi eta buka zirrara bat sakona, hunkidura bat gazi-gozoa. Errazena litzatekeenean altu madarikatzea bizitza edo malenkonia beti poetikoaz abusatzea, Karmele Jaiori atera zaio poemategi bat efektiboa, polita, soila: “Orain hilak ditugu./ Hildako lagunak,/ Hildako ama edo aita./ Orain badakigu/ zer egin behar den,/ nora deitu,/ zenbat balio duen/ lore-koroa batek”.\nErreferentzia hurbilez —herria, dendak, lore-koroak, arroparen usaina— eta autentikotasunez idatzia, Orain hilak ditugu honetan Karmele Jaio badago eta ez dago, gu egon gaitezkeen moduan batzuetan kontaktuan mamuekin, eta beste batzuetan ez. Batzuetan aurre egiten dio oinazeari, beste batzuetan astunegia zaio joan direnen falta. Hain zuzen, horrek bere falta gogoraraziko balio bezala hitz egiten du: “Egon zaitez lasai,/ basalore irritsu bat/ ikusiko duzu hazten/ laster/ kanposantuko lur emankorrean”.\nEta zaurgarritasun horrek bihurtzen du erreal, emakume bat ez gozoa ez xarmagarria ez garratza ez sumindua, emakume bat besteak bezalakoa, bakarrik geratzearen izuak oinaztatzen duena, baina hain zuzen horrek berorrek bihurtzen duena autonomo, osoki eta kontzienteki maitatzeko gai, izan dituen maitaleak zein bizitzaren liburuetarako amestu dituenak.


Gaur beste langile batek galdu du bizia soldatapean lanean ari zela. Trapagaranen (Bizkaia) izan da oraingoan lan-heriotza: dirudienez, karga-jasogailu bat jausi zaio gainera 57 urteko emakume langile bati, eta bertan zendu da. Funi-La Arboleda jatetxean jazo da lan-istripua, 17:30 aldera.\nUrtea hasi zenetik, gutxienez hamabost behargin erail dituzte soldatapean lanean ari zirela. Joan den apirilaren 3an garraiolari bat hil zen lan-istripuz Tafallan (Nafarroa).


Bizi artifizial - Wikipedia, entziklopedia askea.\nBizi artifiziala ikerketa alor interdiziplinarioa da, informatika eta biologia uztartzen dituena, baina beste hainbatetan aplikazioa duena, hala nola ekonomian edo arkeologian. Helburu nagusia sistema artifizialak sortzea da, izaki bizidunetan oinarritzen direnak, azkenean software edo robot itxura izango dutenak.\nBizi artifiziala, bizitza sortu nahi du izaki bizidunen jarrera eta prozesuen mugatzearen bitartez, hau guztia, munduan sortzen diren arazoak konpontzeko asmoz. Bizitza artifiziala, "bizi" terminoaren funtzionamenduaren ezarpena azaltzea du helburutzat, hainbat teknologiaren inbestigazioa eta garapenean. Hau araubide berri bat da, non printzipio biologikoak ezartzen diren sistema konputazionaletan arazoen konponketarako; bereziki, entitate bakarreko kooperazioei buruz.\n1995ean, John Maynard Smith britainiarrak kritikatu zituen bizi artifizialaren hainbat lan, "egitate gabeko zientzia" bezala sailkatuz. Bizi artifizialari buruzko artikuluak, "Science" eta "Nature" aldizkarikoak adibidez, dira gehien ziurtatu dutenak bizitza artifiziala gero eta zientifiko gehiago baieztatzen dutela, gutxienez eboluzioaren ikasketen metodo bat bezala.\nAzken aldaketa 27 azaroa 2019(e)an, 22:47(e)tan


Prestakuntza, irakasleak ahalduntzeko | Gizartea | Berria\nPrestakuntza, irakasleak ahalduntzeko\nRODRIGO JIMENEZ / EFE Tamaina handiagoan ikusi\nJoan den astean irakurri genuen BERRIAko azalean Jaurlaritzak Irale programako ikastaroak murriztuko dituela. Irakasleen etengabeko prestakuntza erdiguneko gaia da ezbairik gabe. Sasoi bakoitzak behar ditu sasoiari egokituriko irakasleak, eta unibertsitatean garai baten jasotako hasierako prestakuntza hark ezin ase ditu ibilbide profesional luzean zehar irakasleak izango dituen beharrak.\nAlabaina, etengabeko prestakuntza eredu guztiak ez dira berdinak, denek ez dute irakaslearengan garapen bera sustatzen, ez eta eskola mailako eragina bultzatzen ere. Prestakuntza batzuek bilatzen dute irakasleen ezagutza zientifiko eta didaktikoak gaurkotzea, irakasleari esaten zaio nola egin behar duen lan teorien arabera, baina entzuten duen zera teoriko hori bere eguneroko praktikara ekartzeko oztopoek prestakuntzaren eragina murrizten dute. Beste batzuetan, irakasleei beste leku batzuetako errezetak eskaintzen zaizkie, eta: «Han funtzionatu du; egin ezazu zeuk ere». Baina errezeta norberaren sukaldera ekartzerakoan gauzak ez dira horren errazak, eta testuinguruen ñabardurek irakasle asko hozten dituzte errezetak inplementatzeko garaian.\nEta modu horretako prestakuntza eredu batek baliabideak eskatzen ditu, noski. Behar dira denbora tarte egokiak irakasleek elkarrekin gogoeta egiteko, nekez egin baitaiteke kalitatezko gogoetarik bazkalorduko tartean edota arratsaldeetan eguneko nekea aldean, baina zergatik ez gorde ikasturtean zehar dozentziarik gabeko egunak irakasleen prestakuntzari eskainiak? Eskatzen du beharren arabera irakasle batzuk liberatzea eta prestatzea gogoeta prozesu horietan lankideak laguntzeko. Eskatzen ditu baliabide teknikoak, eguneroko praktika jasotzeko aukera eskainiko dutenak. Eskatzen du kanpoko prestatzaileen aldetik entzute jarrera sakona, eskolaren eta irakasleen beharren arabera malgutasunez erantzuteko gai izango dena. Eta batez ere eskatzen du irakasleari eta irakasle taldeari aitortzea badela nor bere prestakuntza modua diseinatzeko eta bere jardunean eragiteko; eta irakasle eta irakasle taldeek sinestea irakasle on izateko ezinbestekoa dela etengabeko ikasle izatea.


Abuztuaren 28an Mafiaren remakea argitaratuko dute PCan eta kontsoletan - Berriak - Game Erauntsia - Bideojokoak euskaraz\nAbuztuaren 28an Mafiaren remakea argitaratuko dute PCan eta kontsoletan\nLander Unzueta | 2020/05/25 18:00 Berriak\nMafia II eta IIIren birmasterizazioak eskuragarri daude; jatorrizko jokoak dituztenek doan jaso dituzte bertsio berriak.\n2K Gamesek Mafia Trilogy bildumaren xehetasunei buruz mintzatu da. Mafiosoen sagako bildumaren izarra Mafia: Definitive Edition izango da: 2002ko lehen bideojokoa oinarritzat hartuta garatzen ari diren remake bat da. Abuztuaren 28an kaleratuko dute PS4, Xbox One eta PCrako; ordenagailuan jokatzen dutenek lehenik Steamen erosi ahalko dute, eta ondoren Epic Games Storean ere argitaratuko dutela aurreratu du 2K Gamesek.\nMafia: Definitive Editionek berriz ere Tommy Angeloren kontrola emango dio jokalariari. 1930. urtean Lost Heaven hirian lan egiten duen taxi gidariak Don Salieriren mafiosoak ezagutu eta elkarrekin odolez betetako bizimodua hasiko du.\nRemakea Hangar 13 garatzailearen esku egongo da. “2002ko klasikoa atal guztietan hobetuko duen lana” izango dela agindu du 2K Gamesek; 4K-ko bereizmenean eta HDR aukerak erabilita jokatu ahalko da. Ekainaren 6an egingo den PC Gaming Showean bideojokoari buruzko informazio gehiago eskainiko dute.\nMafia Trilogy bideojoko bilduma izanik gainerako jokoak nabarmendu beharra dago. Mafia II: Definitive Edition eta Mafia III: Definitive Edition dagoeneko eskuragarri daude PC, PS4 eta Xbox Onerako. Bertsio berri hauek atal grafiko eta soinu birmasterizatuarekin datoz, aldaketa handiegirik gehitu gabe.\nJatorrizko jokoak erosi zituztenentzat berri onak iragarri ditu 2K Gamesek. Mafia II Steamen dutenek birmasterizazioa doan jaso dute. Mafia IIIri dagokionez, bideojokoa Xbox Onen, PlayStation 4an edo Steamen dutenek jaso dute bertsio berria.


Caixabankek 62 langilera murriztuko lituzke kaleratzeak Nafarroan – Ekonomiaren KZ\nCaixabankeko zuzendaritzak 500 kaleratze kendu ditu enplegua erregulatzeko espedientetik, eta enpresa filial bihurtu ditu, UGTko iturriek aurreratu dutenez.\nFinantza-erakundeak lana aldatzeko prozesu hori borondatez egitea nahi du, baina helburu hori lortzen ez badu, nahitaezkoa izango da.\nHasierako enplegu-erregulazioko espedientea: 8.291 kaltetu\nNeurri horrekin, kaleratzeak 8.291 izatetik 7.791 izatera igaro dira, % 6 gutxiago.\nEhuneko hori Nafarroan kalkulatutako hasierako soberakinari aplikatuz gero, murrizketa 62 pertsonatan geratuko litzateke, lau Caixabanken partaidetza duen konpainia batean kokatu beharko liratekeelako. Joan den astean iragarri zuen enplegu-erregulazioko espedienteak 66 langileri eragiten ziela Foru Erkidegoan.\nHala ere, finantza erakundeak ez die datua aurreratu sindikatuei, izan ere, astearte goizean hirugarren bilera informala egin dute Bartzelonan, lan-erregulazioko espedientearen negoziazio mahaia osatu aurretik.\n500 lekualdaketa enpresa filialetara egingo lirateke, baina horien ehuneko handi bat CaixaBank Tech teknologikoan sartuko lirateke. Teknologia horrek erakundearen it azpiegitura kudeatzen du eta eraldaketa digitalarekin lotutako proiektuak garatzen ditu.\nGainera, zuzendaritzak “lan-erregulazioko espedienteak kaltetutakoen % 100 birkokatzeko asmo handiko plana” iragarri du, negoziaziotik gertu dauden iturriek azaldu dutenez. Hala ere, maiatzaren 5eko bileran zehaztuko dute, UGTko iturriek azaldu dutenez.\n← Ibexek % 0,63 egin du gora\nBiolaneko ikertzaile bat saritu du Galbaian elkarteak →


Salda badago – ZERESANA\nRRV deituko zuten mugimenduen konturako dokumentala. Nahiko ondo landua eta bertako protagonista izan zirin askoren iritzia jasotzen dabena:\nEgilea zeresanalekittoArgitaratze-data 2011/08/04 Kategoriak Kategori gabea\n9 erantzun “Salda badago” sarreran\n“Estankatuak”? batzu-batzuk akaso bai. Biñon kontua ez da derrigorrez beti zerbait berriya billatzen ibiltzia, besteik gabe, baizikan itten duzunakin edo entzuten duzunakin gustura egotia. Ta aldatzia, ba gustura ez zaudenian. Dena den, estankatuak edo ez, ez gara erabat izoztuta bizi, beraz, beti barneratzen dugu zerbait berriya, konturatu edo ez. Gañera, sistemak geroz eta kontrol gehio izan arren, ezin du mugitzen den guziya kontrolatu… “angelu itsu”-etatik mugitzen eta iraultzen ibil gaitezkeela jakin gabe egon leike sistema, munduko toki askotan eta unetan ikusi den bezala. Biria ez da beti zuzena, zigi-zaga ere itten dugu áurrera! Avanti sempre!\nItziarren semeak-en kantia ezin egokiagoa berbetan gabiltzazen gairako, entzun barik euki dot eta benetan asko gusta jat\nNik dadatxu bat euki dot beti:\nMomentuan iraultza bat izan zan mugimentua, eztanda egin ebana eta danagaz apurtu nahi ebana. Baina, 30 urte geruago, talde bardinen kamixetak erutia, musika bardina kontsumidutia… ez da justo horren aurkakua?\nEtengabeko aldaketa eten da, eta estankata geratu gara/dira asko; talde asko mitifika eta santifika doguz eta hor segitzen dau bardinak bardina eitten. Mugimendu horren esentzia bera aurkatzen dau horrek.\nBa nire ustez, arazua ezta mitifika ein douzela, arazua da gaur eguneko taldiak ez dabela emoten tallarik.\nOhitxura onak hoba ez galdu!\nMr. MR-k dio:\nJUSTO HAU DA ESAN NAHI NEBANA!\nFermin Hazkatu-k dio:\niraultziak konstantia ixan bihar dabelako, ta ez talde onik eztagolako. gaur egunian txarrago gagozela esango neuke, represino berbera dagolako, edukijak eta ideak sistemiak askoz kontrolauago daukoz, eta ez dago iraultzarik ez ekintzetan ez ideietan. iraultzia berba erreza da esateko ta guai geratzen da baina kakak absorbiduta bixi gara.\nOso dokumental ona!\nAurrekoa Previous post: Karitatea eta hipokresia\nHurrengoa Next post: Antolintxu entxosnatuta


(*) Zegaman (ere), gezurrak egia eraman: «Zeaman elizea txikitxoa zeukela ta azitzea pentsau mentzuen. Erri guztiko asto danak bildu ta Urbiti ximaur karreon asi mentzien. Ardi ximaurre ekarri alan, elizako paretei jartze’mentzien lurren, azak eo artok bezela, elizea re aziko zalakon. Aste oson aitu mentzien lan ortan; da aizkenen paetak erdi pareaño ximaurrez estali mentzituen. Zapatu gauen sekulako eurik ein, da ximaurre urekin bajau ein mentzan, paetatan bajaunen markak utziz. Zeamarrak gustora mentzien, ximaurrek eta eurik elizea azi zuela eta. Erria zetorren jendei elzako paetea erakuste’mentzien, da ximaurren markea, elizea zemait azi zan ikus zetzen».\n(**) Zegaman (ere), gizon gizenak udaletxera eraman: «Zeamako elizan, garai baten, Aiuntamentuko aulkie txikigie mentzion da aundigo’at ein bear tzala aindu zon alkatek. Aulkie eingo bazan, egurre bear tzala ta, arbola’at botatzea junt zien erriti sei gizon. (…). Arbola ori nolabait bota mentzuen beintzet eta ôlak ein da aulkie re einda jarri zuen elizan… Jaien aiuntamentuko gizonak ju’mentzien ên kapa aundikin meza nausia ta ez mentzien aulkin kaittu. Hurrengo eunen aulki ori luzau ein bear tzala ta, plazâ etâ mentzuen; da alde bakoitzeti idi pare’at lotu mentzien. “Aida!” alde bateti ta “Aida!” besteti, aulki ori tiraka ebali mentzuen, luzauko zuelakon… Naikoa izango zala ta, geiegi aulkie luzatzea re etazala komeni ta, lanen aittu zien amar gizonak jarri mentzien aulki ortan da ondo kaitze mentzien. Langillek, ordea, alkondara utsen tzeren, ez kapa ta ez sonbrero. Lana ondo ein tzuelakon, aulki ori elizan jarri zuen beiz ê. Hurrengo jaien, beatzi kontzejal da alkatea eren kapakiñ etor tzienen, beiz ê etzien kaitzen. Beiz ê hurrengo asten, idi parea lotu ta aulkiri tiraka ibil mentzien. Alkandora utsen ondo kaitzen tzien langillek beiz ê baño, hurrengo jaien kapadun alkate ta kontzejalak kaitzen ez…! Aizkenen, beintzet, nolabait moldatu bear, da kontzejal bat aiuntamentutik biali ta ein mentzuen aulkiñ danandako lekue».\n(***) Zegaman (ere), puztua haixeak eraman: «Bein zeamar bat trenen tzetorren Ormazteiti gora, erdeldun bat ondon tzola. Izketan asi die ta erdeldunek zeamarrai nungoa zan da onek zeamarra zala ba. Erdeldunek Zeama nun tzion, galdetu mentzion. Zeamarrak, burun tzemarren txapela erantzi ta esku ‘aten gañen zâl-zâl jarri mentzon txapel ori, ta ala esa’mentzion erdeldunei txapela señalatuz: “Esto ser mundo (ta gero txapelan puntea erakutsiz); esto Aixkorriko punta; y, aquí abajo, Zeama”.\n(****) Zegaman (ere), zerura eskea eraman: «Joxepaiñaxi izeneko andra ‘at mentzion bein Zeaman ia illen. Etxekoneko Joanamari an mentzellen gaxoa, ama zanak ill aurreti zulon baten gorde zon burruntzin billa buru-belarri, ama zana il tzaneti… Aspertu zanen, etxekonea jun da ôla itz ei’mentzion besteko amonatxoi: “Joxepaiñaxi, Joxepaiñaxi, etzâ ilko baño ilko baziñe, etzâ zerua jungo baño jungo baziñe, eztezu ikusko baño ikusko bazendu gure ama, esaiozu papel punta ‘at bialtzeko eskrittuta, burruntzie nun gorde zon esanez».\n(Horra XX. mende hasierako lau notizia. Gero esango dute “Fake News” delakoak orain asmatuak direla. Baita zera ere…! Xab. Azurmendiri kopiatuak ekarri ditut. Badakit zeruko aulkian egiatan eskertuko didala, puztuta).\nThe post ZAHARRAK BERRI ZEGAMAN appeared first on Bai Horixe - Bizargorri.


Etxeko eta zainketetako emakume langileentzako eskubide guztien aitortzea eta tratu duinaren aldeko nazioarteko kanpaina.\nCampaña Ni Chachas Ni Domesticadas / Ez Neskameak Ez Etxekotuak Kanpaina from Mundubat on Vimeo.\nEtxeko langileen auziaren inguruan kontzientzia sortzeko martxan jarri dute sensibilizazio kanpaina bat.\nKanpaina etxeko langileen zuzeneko testigantzan du oinarria. Horretarako euskarri ezberdinen bitartez interpelatu nahi diete jendarteari.\nBilboko metroan, euskotreneko markesinetan edo autobus geltokietan panelak jarri dituzte. Gainera, bideo bat sortu dute bizipen eta espientzia ezberdinei bidea emanez.


Vital - Partikularrak\nAtentzio - zerbitzua 900 44 55 66\nBidal iezaguzu e-posta Bulegoak eta kutxazainak\nKontuak eta TxartelakKontuak eta planak TxartelakOrdainketa konponbideakHipotekak eta MaileguakEtxebezitazarako hipotekakKontsumorako maileguak Aurrezki eta InbertsioakInbertsio fondoakBaskepensiones, bgaePentsio-planakBurtsaAseguruakAuto-aseguruaBizi-aseguruaEtxe-aseguruaOsasun-aseguruaBeste aseguruakZerbitzuakWebBeste zerbitzuakDiruzaintzaKontuakFinantziazioaZirkulatzaileaOndasun emankorrakNazioartekoFinantziazioaArriskuen estalduraKobrantzaren kudeaketanAseguruakSaltegi aseguruaEnpresentzako arrisku anitzetarako aseguruaKreditu-aseguruaZerbitzuakKudeaketa eta OrdainbideakOnline zerbitzuakAholkularitzaMerkataritzakKontuak eta TxartelakKontuak eta planak TxartelakHipotekak eta MaileguakEtxebezitazarako hipotekakKontsumorako maileguak Aurrezki eta InbertsioakInbertsio fondoakBaskepensiones, bgaePentsio-planakBurtsaAseguruakAuto-aseguruaBizi-aseguruaEtxe-aseguruaOsasun-aseguruaBeste aseguruakZerbitzuakWebBeste zerbitzuak\nInformazio gehiagoAlta Online Bankan\nKontuak eta planak OK Kontuak\nKomisiorik gabeko Kutxabanken kontuak, nomina edo pentsioa helbideratuta daukaten bezeroentzat.\nHona hemen lotura handienak dituzten bezeroentzako kontu izarra.\nErabateko erabilgarritasuna daukan ageriko gordailua, internet bidez kontratatu daitekeena.\nAurrezki-plan honi esker, kapitala metatzen joateko aukera izango duzu, ibilgailua aldatzeko, etxean obra txikiak egiteko, bidaian joateko…\nAgeriko gordailu bat da eta, edonoiz erabili badaiteke ere, titularraren ohiko etxebizitza erosi edo eraberritzeko aurrezkia pilatzea du helburu.\nAdin nagusitasunera iritsi aurretik, adin txikikoentzako ageriko gordailua, erabilgarritasun osoarekin.\nAdin txikikoentzako aurrezki-plana.\nBatutabatu aurrezki-plan solidarioa\nAurrezki-plan solidario honetan zuk zeuk zehaztuko duzu gordailuaren interesen zer ehuneko eman nahi duzun dohaintzan, gizarte proiektuei laguntzeko.\nErabilgarritasun osoa duen ageriko gordailua, 29 urtera arteko gazteentzat (adin hori barne).\nGazte nomina kontua\nZure dirua administratzeko modurik errazena eta erosoena, komisiorik gabe (diru-sarrerak, ordainketak, helbideratzeak, transferentziak…)\n18 eta 29 urte bitarteko (biak barne) pertsonentzako aurrezki-plana.\nBehar duzun guztia txartel bakar batean. Kutxazainetan dirua ateratzeko, saltokietan edo internet bidez ordaintzeko, eta Flexibuyrekin ordaintzea 12 hilabetez interesik gabe geroratzeko aukera, erosketak geroratzeko zerbitzuaren bitartez.\nGaztea zara eta ez duzu kuotarik nahi. Zozketak, sustapenak eta deskontuen programa berezia saltokietan.\nVisa Dual K26+ 30 urtetik beherakoentzako plus bat da, K26 txartelaren titular izatearen abantailez gozatzen jarraitu nahi dutenentzat.\nBalio erantsi argi eta garbia. Kutxabank txartelen abantaila guztiak, estaldura handiagoarekin eta aseguru bereziekin.\nZure erosketak gehienez 12 hilabetez geroratzeko, batere interesik gabe.\nBetiko txartela, saltegietan edo Interneten erosteko zein dirua kreditu bidez ateratzeko.\nZuk normaltasun osoz erosi, eta Kutxabankek kuotaren zati bat ingurumen-arloko proiektuetara eta proiektu solidarioetara helaraziko du. .\nVia T telebidesaria\nBidesari guztietan erraz eta ezin erosoago ordaintzeko modua, inolako eragiketarik egin eta ibilgailua geldiarazi beharrik gabe.\nUrtebetetzeak, gabonak, ezkontzak edo urtemugak ospatzen ditugunerako opari paregabea da, aurretiaz ordaintzekoa den txartel hau. Gainera, erraz eta nahi den kopuruarekin kargatu daiteke.\nZuen ezkontza-zerrenda aurretiaz ordaintzeko txartel batean. Ados txartelarekin nahi duzuen zenbatekoa erabili ahal izango duzue Kutxabank-ren edozein bulegotan.\nBaimendutako gasolina-zerbitzuguneetan erregaia modu eroso, erraz eta seguruan ordaindu nahi duten pertsonentzat diseinatutako txartela da.\nOrdainketa guztiak zure mugikorretik egitea errazten duen App-a: bidali eta jaso dirua Bizumekin, erosi modu seguruan Interneten eta kudeatu saltokietako zure ordainketak.\nInterneten erosketak egiteko doako zerbitzu erosoa eta segurua. Euskarri fisikorik ez duenez, erosketak online egiteko aukera ematen dizu benetako txartelaren datuak eman gabe.\nGorde zure txartel guztiak Interneteko zure erosketak modu erosoan, errazean eta seguruan ordaindu ahal izateko.\nDeskargatu app-a, gastuak banatzeak buruko min gehiago eman ez diezazun.\nHipoteka malgua unean uneko egoerara egokitzen da, gaur hartzen dituzun erabakiek zure etorkizuneko ongizatea arriskuan jar ez dezaten. Zure maileguaren kuota aldatzeko aukera eskaintzen dizu, zure premien arabera. Horrela, kuotaren epea luzatu edo laburtu ahal izango duzu, baita kapitalaren amortizazioa aldi batez eten ere. Eraikitzen ari diren etxebizitzarako hipoteka\nNork bere etxea eraikitzeko hipoteka\nZure etxebizitzaren eraikuntza finantzatu nahi baduzu, zure neurrirako finantzaketa eskainiko dizugu.\nEtxebizitzaz aldatzeko hipoteka\nEz dugu nahi finantzaketa arazo gehigarri bat izatea. Izan ere, etxez aldatzeak gauza asko dakar berekin, eta, horregatik, gu arduratuko gara finantzaketaz, gainerako kontu guztiek zure arreta osoa eskatzen baitute. Finantzaketa zure beharretara egokituko dugu. 30 urte arteko epearekin, zure adinaren arabera.\nKontsumorako maileguak Autorako mailegua\n¿Eta modeloa aukeratzea izango balitz zailena? Aukeratu nahi duzuna. Gu arduratuko gara gainentzekoaz.\nEtxebizitza Eraberritzeko Mailegua\nZure etxebizitza eraberritzeko asmotan bazabiltza, behar dituzun tresnak ditugu zuretzat.\nGaztedi auto mailegua\nKutxabankek aintzat hartzen ditu familia eratu berrien beharrak, eta bidaia hori errazagoa egiten lagundu nahi dizugu. Horregatik, zure neurrirako finantzaketa eskaintzen dizugu, auto berria eros dezazun. Gainera, Gaztedi Plana kontratatzen baduzu, abantaila eta opari gehiago eskuratuko dituzu.\nIngurumenarekin konprometituta dauden eta ibilgailu ekologikoak, etxetresna elektriko eraginkorrak edo etxebizitza iraunkorrak nahiago dituzten pertsonentzat.\nKutxabankek zure etorkizunerako aurrezten laguntzen dizu. BGAEtara eta Pentsio-planetara ekarpenak egiteko Zerora Maileguak aurrezteko aukera eskaintzen dizu, erretiroa hartzeko unea iristen zaizunean, hobeto bizi zaitezen.\nGazteentzako auto mailegua\nGazteei autoa erosten laguntzeko. Nahi duzun autoa aukeratu baduzu, Gazteentzako Autorako maileguak nahi duzun bezala ordaintzen lagunduko dizu. Erraztasunak eta baldintza onenak eskaintzen dizkizugu, irekitze eta aztertze-komisiorik gabe.\nGazteentzako efektibo mailegua\nBehar duzun efektiboa berehala jasoko duzu, azkar eta tramite luzerik gabe. Eta abantaila gehiago izango dituzu 30 urtetik beherako gaztea bazara. 40.000 eurorainoko zenbatekoa eska dezakezu, edozein beharrizani aurre egiteko.\nInbertsio fondoakerrenta finkoa, epe laburreraerrenta finkoa, epe ertain eta luzeramistoakerrenta aldakorrabermatuakorokorrak\nBaskepensiones Errenta Finkoa Epe Laburrera\nBaskepensiones Errenta Finkoa\nBaskepensiones Burtsa Euro Baskepensiones Burtsa Globala\nBaskepensiones bermatua 6\nBaskepensiones bermatua 10\nBaskepensiones bermatua 13\nBaskepensiones bermatua 14\nBaskepensiones bermatua 15\nBaskepensiones bermatua 16\nBaskepensiones bermatua 17\nBaskepensiones bermatua 18\nVital Pentsioa bermatua 2020\nKutxabank monetario pentsio plana\nKUTXABANK errenta finkoa pentsio plana\nErrenta Finko Mistoa 30 Kutxabank Pentsio-plana\nErrenta Aldakor Mistoa 60 Kutxabank Pentsio Plana\nKutxabank burtsa globala pentsio plana\nKutxabank plus 3 pentsio-plana\nKutxabank plus 4 pentsio-plana\nKutxabank plus 5 pentsio-plana\nKutxabank plus 6 pentsio-plana\nKutxabank plus 1 pentsio-plana\nKutxabank plus 2 pentsio-plana\nKutxabank plus 7 pentsio-plana Kutxabank plus 8 pentsio-plana Kutxabank plus 9 pentsio-plana\nBurtsa denbora errealean\nInbertsioak egiten badituzu, Burtsan "on line” erosi eta saldu ahal izango duzu, ia-ia berehala.\nAkziodunen batzarrak Akziodunen batzarretako eguneko informazioa eta beste informazio ekonomiko interesgarri batzuk kontsultatu ditzakezu.\nInbertsioak egiten badituzu, jakin badakizu informazio onena eskura izatea funtsezkoa dela burtsan arrakasta lortzeko.\nAseguruak Oro bizi-asegurua\nKutxabank Azul osasun-asegurua zu eta zure hurbilekoak zaintzeaz arduratuko da, IMQ-ren bermearekin, Euskadin osasun-aseguruaren bezero gehien dituen aseguru-etxea. Alokairuen asegurua\nEraikuntzako arrisku orotarako asegurua\nAutopromozioan eraikitze bidean dauden etxebizitzak babesten dituen asegurua da, etxea bera suntsitzea edo hondatzea zein hari kalte egitea ekar dezaketen arriskuengandik.\nAseguru honekin ez duzu mailegua ordaindu beharrik izango, lana galdu baduzu edo aldi baterako ezintasunagatiko baja hartzen baduzu.\nOnline Banka zure telefono mugikorraren edo tabletaren ezaugarrietara egokitua. Zure kontuetara sartu eta dirua kudeatzeko beste modu bat.\nOnline bankarekin zure banku-eragiketak egunean egin ditzakezu, bulegora joan beharrik gabe. Kutxabank-ek eskaintzen duen isilpekotasun, segurtasun eta berme guztiarekin.\nTelefono bidezko bankua\nZure banku-eragiketak telefono bidez 901 33 55 66, 8:00etatik 22:00etara. Zure online bankaren gakoak besterik ez dituzu behar. Atzerritik kontsultak egiteko: 00 34 944 24 36 77.\nOhiko eragiketez gain, beste hainbat eragiketa egin ahal izango dituzu kutxazainetan; hala nola transferentziak, ordainagiriak ordaindu eta sarrerak erosi.\nKutxabank alerta-zerbitzuaren bidez, berehala jakingo duzu zeure kontu eta txarteletan egiten diren mugimenduen berri.\nZure sorterrira dirua bidaltzeko plataforma. Bidalketetan testu-mezuak jartzeko aukera dago.\nWeb mapaBulegoak eta kutxazainak\nErantzunakPartikularrakFamiliakGazteakNagusiakNegozioak/enpresakBanka PertsonalaProduktuakKontuak eta planak TxartelakOrdainketa konponbideakEtxebezitazarako hipotekakKontsumorako maileguak Inbertsio fondoakBaskepensiones, bgaePentsio-planakBurtsaAseguruak BBK zerbitzuakFundazioen jarduera


Areka - Wikipedia, entziklopedia askea.\nBide bazterreko areka (New Orleans, AEB)\nKale erdiko areka (Baudinard-sur-Verdon, Frantzia)\nAreka kale eta bideetako euri-urak jaso eta bideratzen dituen ubidexka da. Horrela, euri-urak sor ditzakeen kalteak, putzuak edo uholdeak ekiditen ditu. Maiz, bide-bazterrean alde banatara izaten dira, batez ere errepide eta autobideetan, baina erdian edo alde bakarrean ere izan daitezke.\nArekak garbi egon behar du, bere funtzioa bete dezan. Arekan hondakinak pilatzen badira, ura ezin da ibili. Beste aukera bat da hondakinak urak eramatea eta hustubideak buxatzea. Bide publikoen mantentze-lanak oso garestiak dira, baina lehentasun osoz eta etenik gabe egin behar dira; betebehar horiek betetzen ez direnean, arazoak pilatzen dira eta hiriaren egoera nabarmen txartzen da.\nZintarria dagoenean, areka galtzadaren eta espaloiaren arteko koxkari esker lortzen da. Eraikitzeko material ugari erabil daiteke, hala nola zementua (bertan egina ala aurrefabrikatua), harria edo lurra bera.\nHasiera batean gotorlekuetan arekak lubaki lehortu batean ura biltzeko erabiltzen zen. Ondoren erabilera errepideetara hedatu zen eta, oro har, helburu horri zuzendutako ubidexka edo erretenentzako.\nAurreki mendeetan, herrietako kaleetan estolderia ez zegoenean ur zikinak kudeatzeko, karkabak edo erretenak erabiltzen ziren horreterako. Hauen funtzionamenduaren eta mantentzearen erantzukizuna tokiko gobernuaren eta biztanleen artean elkarbanatzen zen.\nHiri-drainatze sistema jasangarri\n↑ Areka ageri da erdarazko cuneta hitzaren ordain EHUko arkitektura hiztegian, Zehazki hiztegian eta Euskalterm webgunean (kontsulta: 2021-03-14)\n↑ (Gaztelaniaz)Diccionario militar, etimológico, histórico, tecnológico ..., José Almirante, 1838\nOrriaren azken aldaketa: 19 uztaila 2021, 22:32.


Bigarrenez egingo den Gau Baltza ospakizuna errotzeko gogoarekin dator - Aretxabaleta - Goiena.eus\nBigarrenez egingo den Gau Baltza ospakizuna errotzeko gogoarekin dator\nMirari Altube 2018-10-27 10:05\nEuskaratik eta herritik jaiari heltzeko asmoarekin, Halloween ordezkatzera dator Gau Baltza. Bigarrenez egingo da aurten, eta, eskeaz gain, txistulariek girotutako kalejira eta ezustekoz betetako ekitaldi nagusia izango dira urriaren 31n.\nKomunitatetik: Gau Baltza batzordea\nGau Baltza ospatuko da aurten ere Aretxabaletan. Loramendi elkartearen eta ludotekaren eskutik, lehengo aldiz ospatu genuen iaz. Aurten, herritar gehiagok osatutako batzordea sortu da, Gaur Baltza antolatzeko lanetan ibili dena.\nHalloween ordezkatzeko jaia\nGau Baltzaren ideia sortu zen azkenaldian Halloween eta antzeko ospakizunak hartutako indarrak eragiten zuen kezkatik. Umeengan arrakasta handia duen ospakizuna da Halloween delakoa, baina euskarak ospakizun honetan lekurik ez zuela agerikoa zen. Gainera, ospakizunak erdarazko komunikabideek zabaldutako eredua besterik ez zuela jarraitzen argi zegoen -kontsumoan oinarritutako festa, aurrez erositako jantziekin, herriko ohiturekin loturarik gabea...-. Beraz, Halloween delako festa horri euskaratik eta herritik heltzeko saiaketa bat da Gau Baltza.\nJende askok horrela dela ulertu du, baina azpimarratu nahi dugu Gau Baltza ez dela garai batean ospatzen zen jai baten berreskurapena, asmatutako jaia baizik.\nUrriko azken gaua\nHalaber, egia da herriko eta bailarako nagusiek gogoratzen dutela nola urriko azken gauaren bueltan gauez ateratzen ziren, mozorrotu eta herritarrak ikaratzera, edo kalabazak hustu eta bide ertzetan jartzera. Hala ere, garai hartako ospakizunaren gaineko informazio askorik ez daukagu. Beraz, agian, garai hartako elementu batzuk berreskuratuko genituen -trapu zaharrak janztea, kandelak eta kalabazak, gauez eta ilunetan ibiltzea...-, baina gainontzekoa festa hau euskarara eta herrira hurbiltzeko asmatu dugu -koplak, kalejira, dantza, jaiaren inguruko ipuinak...-.\nHerriko haur, gazte eta helduak animatzen ditugu Gau Baltzean arropa zaharrak jantzi, eta Aretxabaletan sortzen ari den festa berri honetan parte hartzera. Gozoki eskeaz gain, badira-eta beste kontu batzuk: kalejira eta ezustekoz betetako ekitaldi nagusia, besteak beste.\nArauak gozoki eskerako\nGau Baltzean, urriaren 31n, (18:00etatik 19:00etara) gozokiak eskatu ahal izango dituzte umeek, kanpoan Gau Baltza kartela duten denda eta tabernatan. Eskatzeko, baina, ez dago denda eta taberna barrura sartu beharrik, nahikoa da kuadrilla bat kanpoan elkartu eta koplak abestea -eta ez truco o trato esatea-. Eske hori, gainera, ez da izango ludotekako eta gaztelekuko begiraleek bideratua.\nOrdutegi barruan egin eske-erronda, ondoren kalejirarekin eta ekitaldiarekin gozatzeko. Lanean dabiltzan dendari eta tabernariei, errespetuz eskatu, eta eskertu!\nUrriaren 31n ospatuko dute Gau Baltza baina astelehenean dagoeneko hasiko dituzte ekitaldiak.


Txoriak eta zauriak antzezlanak iraganaren iraunkortasunarekin lotzen gaitu. Pertsona errealetatik fikziorako pertsonaiak sortzen ditu: 1940an, Lesaka eta Oiartzun arteko errepidean behartuta lanean ari ziren ikazkin eta musikari bikote batek ihes egitea lortu, eta basoren batean ezkutuan biziraun dute gaur arte. Baina, Amanda agertzen denean aspaldian desagertutako senarraren bila, hezurtegiek beren egia azalarazi eta orain arteko oreka kolokan jarriko dute. Memoria eta kontakizunaren eztabaida puri-purian dagoenean, testu honek definizioak edo ziurtasunak baino, galderak eta zalantzak hobesten ditu. Gure baitan daramatzagun zauriak ez baitira Historia liburuetan azaltzen. Orbainak atzematekotan, gure kantutegian daude txirula doinuak lagun.\nIluntzen antzerki obra surrealismo magikoa eta errealitatearen iluntasuna uztartzen dituen alegia moduko bat da. Mundu eta aro baten amaiera kontatzen du. All iron, “oro burdina” garaiaren azken hatsa, iraganeko modernitatearen abaildura. Gure herria irudika lezakeen ez-leku bat jendez odolusten ari da. Ibai batek lurraldea bitan zatitzen du. Kristobal da ibaia gurutzatzeko dagoen mugalari bakarra, bidaiarien babesle eta erraldoi elbarritua. Aldi berean, bertan sekula gelditzen ez den tren bat igarotzen da ziztu bizian, denboraren burdinbideak ez baitu hegi honetan geltokirik. “Azkarregi doanarentzat geldirik dagoena desagertzen da, desegin” dio Shepherd Jaunak. Abiadura handiko bizitzak baztertu ditu hemengoak. Orduan mundu zaharraren salbatzeko dena da haizu lekuko mugiezinentzat, sakrifizioa barne.\nGaizka Sarasolaren irudimena mairuen mundukoa da, mendikoa, oihanekoa. Sortu duen agertokian ezagun egiten zaizkigun jendeak daude, xelebreak, ikazkinak, arotzak, baita animaliak edo mamu ezberdinak ere. Bere antzerkia poesiarekin eskutik hartuta doa. Erran behar da Gaizka txistularia ere badela. Musikak eta hotsek leku handia dute jorratzen dituen egoeretan. Kontrapuntua eta errepikapena jokoan sartuz, gaueko argi bat ematen du ikusgai. Proposatzen duen artea ez da berez oso zibilizatua, kultura jantziari sartzen dio bere ziria. Horrek guziak egiten du bere lana hain berezi, nortasun aberatsekoa, eskuzabala, sakona, girgileriarik gabekoa eta duintasun handikoa. Erran bezala, antzerki herrikoia sortu nahi duenak lanak izaten ditu: Mairu Antzerki Tailerrak zuhaitzak bota, egurra apaindu, batu eta txondorra egiten du, bere barneko sua ilunpetik hona ekarri eta eskaintzeko.


Debagoieneko 22 koronabirus kasu berrietatik 20, Arrasaten - Debagoiena - Goiena.eus\nDebagoieneko 22 koronabirus kasu berrietatik 20, Arrasaten\nTxomin Madina 2020-04-05 14:26\nPositiboan bilakaera egunez egun (Grafikoa: Tokikom)\nAzken 24 ordutean, 22 koronabirus kasu berri agertu dira Debagoienean, datuak herriz herri jakinarazten hasi zirenetik orain arte izan den igoera handiena. Esan behar da bi herritan antzeman dituztela kasu berri guztiak: Arrasaten –20, orain arteko datu handiena– eta Oñatin –2–. EAEn ere, aurreko egunarekin alderatuta, igo egin dira bai kutsatuen eta baita hildakoen kopuruak: 441 positibo berri izan dira eta 38 hildako. Nafarroan, bestalde, 101 kutsatu berri eta 7 hildako izan dira.\nOsasun Sailak emandako azken datuen arabera –atzo 20:00ak artekoak– gora egin du Debagoienean koronabirus proban positibo eman duten herritarren kopuruak: apirilaren 3an 7 izan baziren, atzo 22 izan ziren; datuak herrika ematen hasi zirenetik, Debagoienean egun bakarrean egon den igoerarik handiena. Dena den, bi herritan bakarrik antzeman dira positiboak azken zenbaketaren arabera: 20 Arrasaten eta 2 Oñatin.\nGuztira 195 pertsonak harrapatu dute COVID-19 gaitza Debagoienean, eta Gipuzkoa mailan bigarren eskualde kutsatuena da. Arrasaten 111 kasu antzeman dira; Oñatin, 27; Aretxabaletan, 23; Bergaran, 22; Eskoriatzan, 7; Antzuolan eta Aramaion, bina; eta Elgetan, bakarra. Leintz Gatzagan oraindik ez da koronabirus kasurik egon.\nArrasateko Ospitalean 18 pertsona daude ospitaleratuta koronabirusa dela eta, eta bi alta eman zituzten atzo.\nPositiboen datu metatuak Debagoienean (Grafikoa: Tokikom)\nHego Euskal Herriari dagokionez, bestalde, 542 kasu berri antzeman dituzte azken zenbaketan: Araban, 100; Bizkaian, 265; Gipuzkoan, 76; eta Nafarroan, 101. Esan, EAEn, gora egin dutela bai kutsatu kopuruak eta baita hildakoenak ere: 441 kasu berri antzeman ziren atzo –bezperan, 360– eta 38 hildako –bezperan, 33–. Nafarroan 7 hildako izan ziren, aurreko egunean baino 13 gutxiago. Jaurlaritzaren Osasun Sailak jakinarazi duenez, atzo egindako probetan, %29k eman zuen positibo\nPandemia hasi zenetik Hego Euskal Herrian kutsatu diren herritarrak 11.701 izan dira; hildakoak, aldiz, 693. Datu pozgarrien artean, errekuperatuen kopurua dago: 3.739 dira denera –atzo, 330–.\nGrafiko gehiago ikusi modu interaktiboan hemen.\nMilioi bat test\nPedro Sanchezek gaur, domeka, erkidegoetako presidenteekin bilera egin du eta sintomarik ez dituzten gaixoak berrogeialdian jartzeko asmoa azaldu die. Gaixo horiek antzemateko erkidegoei milioi bat test helaraziko zaiela iragarri du Sanchezek, eta berrogeialdian egon beharko liratekeen gaixoak hartzeko azpiegituren zerrenda bat ere eskatu die erkidegoetako presidenteei.


Vallon-en-Sully - Wikipedia, entziklopedia askea.\nKantonamendu canton of Hérisson\nLe Brethon, Chazemais, Hérisson, Maillet, Meaulne, Nassigny, Saint-Désiré, Épineuil-le-Fleuriel, Saint-Vitte, Haut-Bocage eta Meaulne-Vitray (en)\n823 (%53.1) 741 (%47.8)\nVallon-en-Sully Frantziako udalerri bat da Allier departamenduan dagoena, Auvernia-Rodano-Alpeak eskualdean. 2013an 1.691 biztanle zituen.\n2007an Vallon-en-Sully udalerrian erroldatutako biztanleak 1.717 ziren. Familiak 751 ziren, horien artean 246 pertsona bakarrekoak ziren (103 bakarrik bizi ziren gizonak eta 143 bakarrik bizi ziren emakumeak), 262 seme-alabarik gabeko familiak ziren, 171 seme-alabarik gabeko bikoteak ziren eta 72 seme-alabak dituzten guraso-bakarreko familiak ziren.\n2007an 928 etxebizitza zeuden, 763 familiaren etxebizitza nagusia ziren, 64 bigarren erresidentzia ziren eta 101 hutsik zeuden. 839 etxeak ziren eta 87 apartamentuak ziren. 763 etxebizitza nagusietatik 514 bere jabearen bizilekua ziren, 218 alokairuan okupaturik zeuden eta 32 doan lagata zeuden; 6 etxek gela bat zuten, 58 etxek bi zituzten, 163 etxek hiru zituzten, 244 etxek lau zituzten eta 292 etxek bost zituzten. 599 etxek euren parking plaza propioa zuten azpian. 369 etxetan ibilgailu bat zegoen eta 271 etxetan bat baino gehiago zituzten.\nVallon-en-Sully udalerriko biztanleria-piramidea 2009an .\n2007an lan egiteko adina zuten pertsonak 921 ziren, horien artean 639 aktiboak ziren eta 282 inaktiboak ziren. 639 pertsona aktiboetatik 548 lanean zeuden (293 gizon eta 255 emakume) eta 91 langabezian zeuden (44 gizon eta 47 emakume). 282 pertsona inaktiboetatik 112 erretiraturik zeuden, 69 ikasten zeuden eta 101 "bestelako inaktibo" gisa sailkaturik zeuden.\n2009an Vallon-en-Sully udalerrian 764 unitate fiskal zeuden, 1.632,5 pertsonek osaturik. Pertsona bakoitzeko diru-sarrera fiskalaren mediana urteko 15.393 euro zen.\n2007an zeuden 83 komertzioetatik, 2 erauzte enpresak ziren, 3 janari enpresak ziren, 1 material elektrikoaren fabrikazioko enpresa zen, 6 bestelako produktu industrialen fabrikazioko enpresak ziren, 11 eraikuntza enpresak ziren, 15 ibilgailuen saltze eta konpontze enpresak ziren, 3 garraio enpresak ziren, 6 ostalaritza eta jatetxe enpresak ziren, 4 finantziazio enpresak ziren, 2 higiezinen enpresak ziren, 8 zerbitzu enpresak ziren, 15 administrazio publikoko enpresak ziren eta 7 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 29 zerbitzu publikoetatik, 1 jendarmeria zen, 1 posta bulegoa, 4 banku bulegoak, 2 funerariak, 2 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 1 igeltseroa, 3 margolariak, 3 zurginak, 2 iturginak, 1 argiketaria, 3 ile apaindegiak, 1 albaitaria, 3 jatetxeak eta 1 higiezinen agentzia.\n2009an zeuden 8 establezimendu komertzialetatik, 1 supermerkatu zen, 2 okindegiak, 1 harategi zen, 2 liburu dendak, 1 drogeria zen eta 1 lore-denda zen.\n2000. urtean Vallon-en-Sully udalerrian 23 nekazaritza-ustiategi zeuden, 1.984 hektarea erabiltzen.\n2009an haur-eskola 1 eta lehen-hezkuntzako eskola 1 zegoen. Vallon-en-Sully udalerrian Bigarren Hezkuntzako ikastetxe bat zegoen 247 ikaslekin.\nÉpineuil-le-Fleuriel (3,0 km)\nNassigny (4,4 km)\nSaint-Vitte (5,6 km)\nMeaulne (6,9 km)\nMaillet (7,3 km)\nReugny (8,2 km)\nHérisson (8,6 km)\nChazemais (8,6 km)\nVitray (9,2 km)\nGivarlais (9,2 km)\nLe Brethon (9,3 km)\nAudes (9,5 km)\nSaint-Caprais (10,0 km)\nOrriaren azken aldaketa: 15 urria 2021, 20:37.


N-634tik Trañapadurarako zubiaren eraikuntza finantzatzeko hitzarmena sinatu dute Abadiñoko Udalak eta URAk - Abadiño - Anboto.org\nN-634tik Trañapadurarako zubiaren eraikuntza finantzatzeko hitzarmena sinatu dute Abadiñoko Udalak eta URAk\nAritz Maldonado 2021-07-21 11:14\nMatienako hirigunetik zirkulazio astuna ateratzea gero eta hurbilago dago. Azken osoko bilkuran, N-634 errepidetik industrialdera sartzea ahalbidetuko duen zubiaren eraikuntza URAgaz batera finantzatzeko akordioa onartu du Abadiñoko Udalak. Hitzarmen berriagaz, Uraren Euskal Agentziak bere gain hartuko du obren kontratazioa, zuzendaritza eta ikuskapen teknikoa.\nHorrez gainera, aurrekontuaren heren bat inguru finantzatuko du; 516.144, 40 euro ordainduko ditu URAk. Abadiñoko Udalak, ostera, 1.211.365,34 euro ordainduko ditu. Horrez gainera, lurzoruen kudeaketaz eta lanak kontratatzeko behar diren lizentzia eta administrazio-baimenak lortzeaz arduratuko da.\nMikel Garaizabal Abadiñoko alkateak erakundeen arteko elkarlanak proiektua aurrera ateratzeko gakoa izan dela azpimarratu zuen bilkuran. "Erakundeen arteko lankidetzari eta lanari esker proiektua desblokeatu ahal izan dugu, eta horri balioa eman behar diogu. Gaur egun aukera zehatza dago inguru horretako trafikoari behin betiko soluzioa emango dion zubi berrirako", azaldu zuen. Izan ere, proiektua "bi hamarkada baino gehiagoz" atzeratu dela azpimarratu zuen, baita ere. EAJren eta Abadiñoko Independenteen botoekin onartu zen hitzarmena.\nAbstentziora jo zuen EH Bilduk bozketa honetan. Erakundeen arteko elkarlanagaz ados egon arren, koalizio subiranistako kideek "ez dute ulertzen" nola utzi daitekeen "obrarekiko kontrola" beste erakunde baten esku. "Ondo ikusten dugu URAk ardura hartzea eta zati bat ordaintzea, baina ez dugu ulertzen Matiena auzorako eta Abadiñorako estrategikoa den proiektu baten kontrola beste erakunde baten gain uztea", azaldu du Mikel Urrutia bozeramaileak.


Azoka Plaza gorriz, Duchenne gaixotasunaren kontzientziazioaren alde - Azpeitia - uztarria.eus\nAzoka Plaza gorriz, Duchenne gaixotasunaren kontzientziazioaren alde\nIhintza Elustondo 2020-09-07 12:52\nDuchenne Gaixotasunaren Kontzientziaziorako Nazioarteko Eguna da gaur, eta horren harira, gorriz argiztatu zuten atzo Azoka Plaza. Gauza bera egingo dute gaur.\nDuchenne Gaixotasunaren Kontzientziaziorako Nazioarteko Eguna da gaur –irailak 7–, eta aldarrikapen horrekin bat eginez, Azpeitiko Udalak gorriz argiztatu zuen atzo Azoka Plaza. Gaur gauza bera egingo duela jakinarazi du erakundeak.\nBestalde, Marea Urdinak soinean zerbait gorria janzteko deia egin du. Azpeitian bada Duchenneren giharretako distrofia duen herritar bat –Iren–, eta Marea Urdina elkarteko kideek babesa agertu diote hari eta haren familiari.


Eskifaiako abesbatzek larunbatera gerturatuko dituzte Gabonak : Bidasoko Hitza\nEskifaiako abesbatzek larunbatera gerturatuko dituzte Gabonak\nEskifaia Txiki, Xatz Eskifaia eta Eskifaia Abesbatza taldeek Gabonetako kontzertu berezia eskainiko dute larunbatean Portuko elizan.\nHondarribiko Eskifaia elkarteko hiru abesbatzek Gabonetako kontzertu berezia emango dute larunbatean Portuko elizan, 20:30ean. Oso-osorik gabon kantez osaturiko emanaldia izango da.\nGazteenek hasiko dute emanaldia, Eskifaia Txiki koruak. Iñigo Salaberriak zuzenduta lau gabon kanta abestuko ditu taldeak: Gabon bon bon, Horra Mari Domingi, Mi burrito sabanero Venezuelako abesti herrikoia, eta Zapata txuriak.\nNagusien bi abesbatzetatik lehena Xatz izango da, ahots zurien korua. Amaia Aldalurrek zuzenduko du eta zazpi gabon kanta interpretatuko dituzte, horien artean Javi Busto koruko sortzaileak idatzitako hiru: Haurtxo txikia negarrez dago, Haurra izu lotto, eta Gizon on bat. Horiez gain, Neguaren baitan, The first Noel, Gabaren erdian, eta Rin rin ere entzungo dira Xatzeko kideen ahotik.\nBukatzeko, Eskifaia abesbatza igoko da Portuko elizako aldarera. Ohi bezala, Gorka Aierbe izango dute zuzendari, eta sei kanta interpretatuko dituzte: Oy es día de placer, Hombres, Victoria, Victoria!, Det är en ros utsprungen, Haur eder baten loa, Orra mari Domingi, eta Festejo de Navidad. Etxeko emanaldiez gai, azken hilabeteotan Irunen, Errenterian eta Mugairen abesten aritu dira Eskifaiakoak, eta eztarriak ondo berotuta dituztela amaituko dute urtea.\nKantu Berri On, 24an\nPortuko elizakoa ez da Eskifaia elkartearen urteko azken ekitaldia izango. Badira urte batzuk Kantu Berri On programa abiatu zutela. Bertan, Eskifaiako partaideak eta hala nahi izan duten herritarrek, gabon kantak entseatzen dituzte, hilaren 24ko goizez kalez kale abesteko.\nAsko izango dira goiz horretan kantatzera aterako diren taldeak. Baina, nola esan, talderen batek bereziki ondo abesten duela antzemango bazenute, baliteke Kantu berri On-eko partaideak izatea.\nGabonak Hondarribian. Egitaraua\nKantu Berri On programako entsegu bat, joan den astean


Lehen aldiz, auto-ebaluazio sistema probatu dute EAEko 21 ikastetxetan | El Diario Vasco\nEducaciónLehen aldiz, auto-ebaluazio sistema probatu dute EAEko 21 ikastetxetan\nBi egunez ariko dira lanean nazioarteko adituak Bilbon.\nIkuskaritzaren egitekoari buruzko topaketaren irekiera ekitaldian eman du proiektu pilotuaren berri Cristina Uriarte Hezkuntza Sailburuak\nJueves, 7 junio 2018, 11:33\nEstonia, Portugal, Erresuma Batua eta Zeelanda Berritik etorritako hezkuntza-ikuskaritzako adituak Ikuskaritzak ikastetxeen ebaluazioan eta auto-ebaluazioan duen zereginaz ariko dira bi egunez Bilbon. Eztabaida eta gogoeta saioez gain, arlo honetan dituzten esperientziak partekatuko dituzte, «jomugan harturik beti ere nork bere hezkuntza sistemaren kalitatearen hobekuntza».\nIrekiera hitzaldian, Cristina Uriarte Hezkuntza sailburuak ebaluazioak hobekuntzarako tresna gisa duen garrantzia nabarmendu du. «Bereziki atsegin gertatzen zait ikustea, nazioarteko bilkura honek helburu duela hezkuntza-sistemen hobekuntzarako aurrerapausoak egitea. Uste dut sobera ezaguna dela ebaluazioen alde egin izan dudan defentsa, hobekuntzarako tresna gisa ulerturik. Benetan sinesten dudalako defendatzen dut ebaluazioaren kultura», esan du.\nUriarteren ustez, «zerbaitetan hobera egin ahal izateko lehen urratsa, izan hezkuntzan, izan bizitzako beste edozein arlotan, egoera zein den albait zehazten ezagutzea da: non dauden indarguneak, eta are garrantzitsuagoa, non egin behar den ahaleginik handiena». Sailburuak, gainera, aurreratu du ikasturte honetan zehar Euskadin ekimen berritzailea jarri dela abian. «Lehen aldiz, auto-ebaluazio sistema baten pilotajea egin dugu, Lehen Hezkuntzako eta DBH-ko 21 ikastetxeren parte-hartzearekin. Diseinatu eta exekutatu da, eta orain emaitzak aztertzen hasi beharra dugu» adierazi du, nabarmenduz ekimen berria abian jarri ahal izateko ezinbestekoa izan dela Ikuskaritza, Euskalit Fundazioa eta Hezkuntza Saileko Berritzegune Nagusiaren arteako elkarlana.\nLan isilaren aitortza\nUrteek aurrera egin ahala Hezkuntza-ikuskaritzak Euskadin izan duen bilakaera ere errepasatu du sailburuak, bere zereginak ugarituz, ebaluazioaren gaian erabat inplikatu arte. «Benetan azpimarratu nahi nuke Ikuskaritzak azken urteotan egin duen ibilbidea. Lan isila egitetik, egindako lanaren gaineko aitortza jasotzera pasatu gara», baieztatu du. Zuzendaritza taldeen ebaluazioaren inguruan Ikuskaritzak eginiko lan garrantzitsuaz ari zen horrela Uriarte, edo irakasleen ebaluazio-sistema berri bat diseinatzeko Euskadiko Ikuskaritzak gidatu zuen ekimen europarraz. «Erasmus+ programaren baitan, eta Italia, Portugal, Lituania, Errumania, Erresuma Batua nahiz Zipre lagun genituela, Europako Batasuneko herrialde guztiek orain eskura duten sistema bat diseinatu zen. Euskadiko Ikuskaritzaren lidergoarekin egindako lan horrek lanabes garrantzitsu bat emateaz gain, nazioarteko gure harreman sarea hedatzen ere lagundu zigun».\n'Txillardegiren klika', euskara batuaren sehaskan\nUn artículo de Bernardo Atxaga centra el arranque de la Selectividad en Euskadi «La clave, dormir y leer despacio»


9.000 tona hegaluze arrantzatu ditu euskal flotak aurtengo kanpainan - Noticias de Gipuzkoa\n9.000 tona hegaluze arrantzatu ditu euskal flotak aurtengo kanpainan\nEuskadiko portuek 8.429 tona jaso dituzte eta arrainaren balioa ia 30 milioi eurokoa izan da\nramon basaldua 07.09.2020 | 00:38\nHondarribiko portua. Gorka Estrada\nbermeo – Aurtengo hegaluzearen arrantzaldia laburra bezain oparoa izan da euskal arrantzaleentzat. Maiatzaren bigarren hamabostaldian ekin zioten kanpainari kazan aritzen diren ontziek eta hilabete beranduago abiatu ziren karnada eta beita bizia erabiltzen dituztenak, bokartaren arrantzaldia amaitu ondoren.\nInoiz baino laburragoa izan da aurtengo hegaluzearen kanpaina. Izan ere, Espainiako Gobernuak itxi egin zuen arrantzaldia abuztuaren 18an 2020 urterako kuota agortzear zegoelako.\nGipuzkoa eta Bizkaiko ontziek 8.968.639 kilo hegaluze harrapatu dituzte. Espainiako banderapean arrantzan egiten duten ontzien urteko kuota 16.262 tonakoa dela kontuan izanda, euskal arrantzaleek Espainiako kuotaren %55,14 harrapatu dute.\nEuskal ontziek arrantzatutako arrainaren zati bat, 1.200 tn hain zuzen, Asturias eta Galiziako portuetan saldu dute.\nEuskal flota Zatirik handiena, ordea, Bizkaia eta Gipuzkoako portuek jaso dute. Guztira, 7.767.744 kilo hegaluze saldu ditu euskal flotak aurten Euskadiko kofradietan. Horretaz gain, Irlandako arrastontzi pelagikoek 552.074 kilo porturatu dituzte Ondarroan. Azkenik, Kantauriko beste erkidego batzuetako ontziek 110.179 saldu dituzte euskal portuetan. Guztira, 8.429.997 kilo hegaluze sartu dira aurten Euskal Autonomia Erkidegoan, aurreko urtean baino %10,4 gehiago. Arrain horren balioa lehen salmentan 29,8 miloi eurokoa izan da, iazkoa baino %11,6 handiagoa.\nHegaluzearen prezioari dagokionez, 3,54 eurotan saldu da kiloa batez beste, iragan urtean baino zentimo bat merkeago. Nolanahi ere, euskal ontziek arrantzatutako hegaluzea soilik kontuan izanda, arrainaren batez besteko prezioa 3,66 eurokoa izan da.\n"Hegaluzearen arrantzaldia urteko garrantzitsuena da guretzat eta aurten emaitza onak lortu ditugu. Arrain asko aurkitu dugu itsasoan eta saltzeko orduan ere prezioak eutsi egin dio eta ez da beherakada nabarmenik izan" azaldu du Bermeoko ontzi bateko patroiak.\n"Beste alde batetik –gaineratu du– guretzat gogorra da porturako bidea hartu behar izatea itsasoa arrainez beterik dagoenean".\nAurten ere, Getariako portuak jaso du hegaluze gehien Euskal Herrian, ia 3.100 tona hain zuzen ere, iaz baino 400 bat tona gutxiago. Hondarribiko kofradian 2.764 tona hegaluze saldu dira aurten, aurreko urtean baino 600 bat tona gehiago. 927 tona jaso ditu Bermeoko portuak, 837 Ondarroak, 203 Pasaiak eta 42 Lekeitiok.\nArestian esan bezala, inoizko kanpainarik laburrena izan da aurtengoa eta berriz ere garbi geratu da Espainiak duen kuota ez dela nahikoa Kantauriko eta Kanarietako flotarentzat. Ez da ahaztu behar azken hiru urteetan abuztuan bukatu dela arrantzaldia kuota agortu ostean. Arran-tzaleek kuota handiagoa nahi dute eta ondo bidean, litekeena da hurrengo urterako %12ko igoera bat onartzea ICCATek (Atlantikoko atuna zaintzeko batzordea). Hegaluzearen stockaren egoera aztertu dute biologoek aurten eta emaitzak oso positiboak izan dira.\ngero eta goizago Azken urteetako estadistikak aztertuta, garbi ikus daiteke hegaluzea gero eta goizago sar-tzen ari dela Bizkaiko Golkora. Duela bi urte, 2018an, 209 tona hegaluze saldu ziren euskal portuetan urteko lehen seihilekoan, ekainean batez ere. Hurrengo urtean, 2019an, 303 tona saldu ziren ekainean eta aurten 565 tona porturatu dituzte. Esan beharra dago, aurten ontziek inoiz baino goizago utzi ziotela bokarta arrantzatzeari, arrainik aurkitzen ez zutelako eta aurki-tzen zutena txikia zelako. Nolanahi ere, azken urteetan uztailean arrantzatutako hegaluze kopuruak igoera nabarmena izan du. "Lehen, abuztua izaten zen hilerik oparoena hegaluzearen kanpainan baina azken urteetan arraina oso goiz sartzen da Bizkaiko Golkora eta uztailean arrain asko harrapatu dugu" diote baxura sektoretik.\nHegaluzearen arrantzaldia itxita, ontziek ez dute aukera handirik urteko azken hilabeteetarako. Aurten, gainera, ezingo dute hegalaburrik harrapatu urteko kuota guztia saldu egin dutelako. Beste urte batzuetan ere gauza bera egin badute ere, kuotaren zati bat uzten zuten Kantaurian arrantzatzeko, ontziko lau bat mila kilo. Aurten, ordea, kuota osoa saldu dute. Bestalde, atun moja arrantzatzeko aukera dago, 180.000 kilo inguru baitaude harrapatu gabe. Ontzi batzuk Galiziaraino joan dira baina ez dute espezie horretako arrain askorik aurkitu. Dena den, Bermeoko ontzi bat Galiziako uretan dabil atun mojaren arrantzan.\nGipuzkoako ontzi talde bat Galiziako uretan ari da bokarta harrapatzen. A Coruña inguruan hasi baziren ere, hegoalderantz egin dute azken egunetan arrain sarden atzetik. Tamaina oneko arraina harrapatu dute, 28-30-32 alekoa kiloan. Getariako beste ontzi talde bat Asturias aldetik dabil antxoatan. Arrain ugari aurkitu arren, tamaina ertainekoa da eta merke saldu da enkantean, 60 zentimotan hain zuzen ere.\nTuristen etorrera %44 jaitsi da Euskadin.


Andoni Aguirrebeitia alkateak bota zuen jaiei hasiera eman zien txupinazoa\nDantza eta musika dira adinekoen jai-jarduera nagusiak.\nAmorebieta-Etxanoko IMQ Igurco Orue eta IMQ Igurco José M.ª Azkuna –Bizkaiko Foru Aldundiko gizarte-azpiegituren sarekoa– egoitzetako adinekoak Karmengo jaietan ari dira bete-betean parte hartzen eta horietaz gozatzen.\nHortaz, Amorebieta-Etxanoko alkate Andoni Agirrebeitiak etaUdalekoGizarte Ekintza eta Berdintasun zinegotzi Ainhoa Salterainek bota dute bi egoitzetan Orueko instalazioetan, Dudeako San Martin auzoan, egin den jaiari hasiera emateko txupinazoa.\nJai horretan Bizian Gora-Vida Ascendente taldeko kideak eta zentroko boluntarioak elkartu dira, baita Dudeako San Martin auzoko herritarrak eta ekitaldia musikaz eta dantzaz bete duten Eale dantza-taldeko kideak ere. Adinekoek photocall-a izan dute eskura, jai-egun horretan posatzeko.\nHalaber, IMQ Igurcoko zuzendari kudeatzaile Santiago Canales, Iñaki Artaza sendagile geriatra eta erakunde hartako asistentzia-zuzendaria eta IMQ Igurco Orueko zuzendari Mercedes de la Sota ere egon dira.


Durduzaz eta dardaraz | Iritzia | Berria\n2011ko ekainak 14\nDurduzaz eta dardaraz. Horrelaxe aurkeztu behar zitzaizkion menpekoak Japoniako enperadoreari. Izen bereko eleberri ikaragarria —eta, esaten dutenez, autobiografikoa— idatzi zuen Amélie Nothomek duela zenbait urte Japonian lanean aritu zeneko esperientziari buruz. Eleberriak neska belgikar baten istorioa kontatzen du, multinazional japoniar batean hasten dena lanean. Japonian oso hierarkizatua omen daude lantokiak eta, oro har, gizartea.\nNeskari era guztietako lan zentzugabeak eta umiliagarriak agintzen dizkiote bere nagusiek: kafeak eta infusioak zerbitzatzea gainean dituen nagusi mordoari, inork irakurriko ez dituen gutunak idaztea, inork begiratuko ez dien fotokopiak banan-banan egitea irensgailua erabili gabe... Une batean, japoniera ez ulertzeko ere agintzen diote, kafea zerbitzatzerakoan hizkuntza horretan ezin hobeki moldatzen dela aditzera eman zuelako behin eta hura iraintzat hartu zutelako bere ugazabek.\nIrainak bata bestearen atzetik heldu dira, eta kontratuaren zati-rik handiena gizonezko zein emakumezkoen komunak garbitzen eta paperaz hornitzen edukitzen dute. Nolanahi ere, Améliek ez zuen dimititu eta eutsi egin zion kontratua bete arte. Amore ematea lotsagarria litzateke japoniarrentzat eta bere buruarentzat ere.\nFinean, lantokiak gure gizartearen isla besterik ez dira eta ugariak dira: zurrumurru faltsuak, errietak ingurukoen aurrean, jarrera despotikoak, diskriminazioak... Dena den, nire ustez, lantoki batean egin daitekeen zigorrik handiena, alferrikako lanak edota esker txarrekoak egitea baino areago, ezer ez agintzea da, eta langile batek orduak eta orduak ematea bulego batean eginkizunik eta ardurarik gabe. Izan ere, zigor bat esplizitua edo agerikoa denean, Amélieri egiten zizkiotenak bezalakoa, norberak erabaki dezake barre egin, ez egin, edo sufritzea. Gogorragoa da, ordea, ezerez mozorrotuari aurre egitea.


Miren Basaras: "Neurriak berehala hartu behar dira tendentzia aldaketak ikusten direnean"\nMiren Basaras mikrobiologoa elkarrizketatu dugu Hamaika Telebistan. Lehenik eta behin, AtraZenecaren txertoaren inguruan sortu den polemikaz galdetu diogu, eta nabarmendu du txertoak merkaturatu aurretik entsegu klinikoetan aztertzen direla, eta "seguruak" eta "eraginkorrak" direla. Zentzu horretan, adierazi du 11 pertsonatan ikusi direla kalteak 17 milioi txerto jarri ondoren, eta oso portzentaia "baxua" dela. Zentzu horretan, adierazi du orain aztertu behar dela tronbo horiek txertoek eragin dituzten edo ez. Era berean, nabarmendu du txerto hauekin ere "zainketa" egiten ari direla, eta ikusi dela farmakozainketa horrek "balio" duela.\nNeurriak arintzeaz eta mugikortasuna zabaltzeari buruz duen iritziaz galdetu diogu, eta nabarmendu du garrantzitsuean segurtasun neurriak betetzen jarraitzea dela. Txertaketa kanpainari dagokionez, azpimarratu du 60tik gorako pertsonak zein bestelako patologiak (loditasuna, diabetesa, biriketako arazoak...) dituztenak ahalik eta arinen txertatu behar direla. Zentzu horretan, ailegatzen diren txerto guztiak jarri beharko liratekeela berretsi du. Era berean, Johnson & Johnson-en txertoari buruz galdetuta, adierazi du ez dela Europara iritsiko apirilaren erdialdera edo bukaera arte, eta ordurako, ezinbestekotzat jo du estrategia bat diseinatzea.\nHalaber, nabarmendu du txertoek mundu osora ailegatu behar dutela: " Birusak aldaketak izan ditzake, eta horrek gugan eragina izan dezake nahiz eta txertatuta egon", azaldu du.\nDatozen egun eta hilabeteetako neurriz galdetuta, adierazi du neurriak "berehala" hartu behar direla tendentzia aldaketak ikusten direnean: "Ezin ditugu 15 egun itxaron". Era berean, 0COVID estrategiarantz pausoak eman behar direla dio; horretarako, lehenengo, kasuen jaitsiera "nabarmena" ikusi behar dela dio, eta intzidentzia metatuak 50 kasu 100.000 biztanleko izan behar duela. Horra iritsita, 0Covid estrategiarantz jo behar dela azaldu du.\nEtorkizuneko erronkez galdetuta, hiru nabarmendu ditu: birusarekin infektatzeko herritarren gorputzetan zenbat birus kantitate sartu behar den jakitea, birusak nola eboluzionatuko duen jakitea, ezagutzea zergatik birusak oso ondorio larriak izaten dituen zenbait pertsonarengan, eta ba al dagoen osagai genetikorik hori eragiten duenik, gaixotasuna kontrola dezaketen botika eraginkorrak (antibirikoak) lortzea...


Hilabete honetan gailu mugikorretako mezu batzuk hasiko ditugu. Onartzen ari den teknologia ulertzea garrantzitsua da merkaturatzaileek ulertzeko. Internet mugikorraren hazkundea inork espero zuena baino askoz azkarrago bizkortzen ari da. Adibide bat: Chrysler-en Super Bowl-en egindako bilaketak 48 aldiz handitu ziren mahaigaineko kontsulten bolumen arruntaren gainetik, baina mugikorrean egin zen bilaketa 102 aldiz. GoDaddyk normalena baino 38 aldiz kontsulta handiagoa ikusi zuen, mugikorrarekin batera 315 aldiz.\nVerizon-en HTC Thunderbolt bezalako gailuek hazkunde horretarako bidea ematen ari dira. Hau Android telefono ikusgarria da. Hilabete batez probatu ondoren, horrenbeste maitemindu nintzen ezen bertsio berritzea erosi nuen. Izan behar nuen. Telefonoa ederra da ... eta ERRALDOIA. Zenbait jenderi handiegia iruditu liteke ... nire hatz lodiak ia ezin du pantaila izugarrian zehar irristatu. IPhone 4 baten aldamenean, iPhonea zakar agertzen da ... eta materialak ere ez dira hain ikusgarriak sentitzen. IPhone 4 bezala, Thunderbolt-ek bigarren kamera ere badu.\nOhar: IPhone 4 bat erosi nuen alabari (ez, ez zuen Thunderboltik nahi), beraz, Verizonera itzuli ahal izateko. AT&T estaldura eta fakturazioa ikaragarriak ziren. Zenbait dolar aurreztuko ditut, berriro familiako faktura bakarra izango dut eta estaldura hobea lortuko dut deiak erori gabe.\nAzken urtean Droid Pro-rekin lan egin nuen eta asko gustatu zitzaidan, baina hatz lodiek teklatuarekin borrokatzen zuten. Harrigarria bada ere, Thunderbolten teklatu bisuala Droid Pro teklatu fisikoa baino handiagoa da. Askoz erraz idatzi dezaket - batez ere horizontala biratzen dudanean! Azken hilabetean pantailen artean aurrera eta aurrera begiratu ondoren ... Ezin nuen Thunderbolt utzi.\nHTC Trophy, Windows Phone 7 gailua ere probatu ahal izan nuen. Ez ezazu Windows Phone 7 deskontatu ... Erabiltzaile interfazea ez da dotorea, nire ustez iPhone edo Android baino askoz errazagoa da nabigatzea. Ni bezalako agentziak eta teknologiak Windows Phone 7ra pasatuko ez diren bitartean, Exchange merkatua sekulakoa da. Nirekin Atlanta-ra jaisteko hegaldiko zaldun bati erakutsi nion eta esan zidan ezin zuela itxaron Blackberry dela. Denborak esango du, baina ia ez dut uste Microsoft lasterketatik kanpo dagoenik laster korporazioko posta elektronikoa dutenetik.\nZoritxarrez, ez dut uste HTC Trophy-ren hardwarea sistema eragilearen parekoa denik. Kamerak erabat kiratsa ematen du. Ezkerreko argazkian, Thunderbolt (8 Megapixel) argazkia ezkerretara ikusiko duzu, Trofeoa (5 Megapixel) eskuinera. Bideoetarako, Thunderbolt-ek 720 HD-rekin grabatzen du ... beraz, azkenean eskuko bideo kamera nirekin mantentzea kendu dezaket nora joan. Diseinuaren ezaugarri bakarra telefonoa zutik egoteko ateratzen den euskarri bat da ... ideia bikaina! Bart gauean nire gaueko erlojua zen nire ohearen ondoan.\nThunderbolt-i buruz entzun dudan kexa bakarra bateriaren iraupena da. Benetan ez zait axola. Beti bidaiatzen dut ordezko USB bateria eta kargagailuarekin. Ezin dut, besterik gabe, pantailari begira gelditu. Kuriositatez nago kamera olatu berri hau iPhone-ren amaiera ote den. Android eta Windows Phone 7 sistema eragileak biak dira onak, eta gailu berri horiek egunero hobetzen ari dira.


abendua 2013 - Garaigoikoa\nAurrekoan deskubritu nuen kontzeptu hau: community empowerment. Gurean erabilgarri izan daitekeelakoan euskaratu ditut labur-labur kontzeptu honen gainekoak. Informazio gehiago nahi duenak hemen dauka eskura hainbat liburu gaiari buruz. Zer da? Komunitateko kideek euren bizitzen hainbat alorren gaineko kontrola areagotzeko prozesua. Zer ulertzen dugu komunitateaz? Komunitatea jende talde bat da. Normalean gune batean kokatuta dago (ez dauka zertan). Interes, kezka edo nortasun komunak...\nIzkiriaturik aurkitu ditudan ene artikuluak (IX)\nAzaroa eta abendua hilabete oparoak izan ohi dira, liburugintzan zein musikagintzan behinik behin. Soziolinguistika artikuluetan ere halakoxeak izan dira. Bilduma pertsonaleko hainbat artikulu batu ditut: – Ruben Sanchezek “Euskal Herriaren mugak” izenekoa plazaratu du eta arnasguneetan bizi direnei adorea eman (edo): http://www.argia.com/blogak/ruben-sanchez/2013/11/06/euskararen-herriaren-mugak/ – Eneko Bidegainek hausnarketa polita egin du gai beraren haritik:...\nPentsua (Hiztunpolisa 3)\nGranjan ematen zaie euskara, eskola-pentsuan. Horretan urteekin lorpen handia izan dugu: gure pentsuak beste pentsuen antza eta maila du granjarako. Granjaren lau hormetatik aterata, bigantxak belarri nahi. Belarra bestelakoa nagusi. Eta bestelako belarra nahiago. Eta gure belarrak zaporea...\nGure tribuaren berbak, gure komunitatearen eleak. Blog honetan bada izkiriaturik aurkitu ditudan ene artikuluak izeneko ataltxoa. Tribuaren berbak dira eginda aurkitu ditudan nire telebista saioak. Arina da saioa, positiboa, zerbait ikasten duzu beti (euskaltegiaren berbaren jatorria nik ez nekien, adibidez), labur egiten da. Eszenaratzea ere ezberdina da, originala izatea kasu honetan erraza ez izan arren. Euskarari buruzko programa arina egitea ez da erraza. Gaiari buruz asko dakigunok...\nAzatzak 76: Idazkurleak\nBilbon, urrian, Idazkurleak sortzen ikastaroa antolatu zuen Euskal Idazleen Elkarteak eta parte hartu nuen. Harkaitz Cano izan genuen gidari idazmen eta irakurmenaren arteko ikastaroan. Idazketa eta irakurketa uste baino hurbilago daudelako. Izan ere, XXI. mendeko idazlea ekologista da, beste leku batzuetan dagoena hartu, nahastu eta produktu berriak sortzen ditu. Eta irakurtzean denok gure buruan idatzi egiten dugu, denok gure buruan birsortu egiten dugu istorioa. Denok gara...


Iran 2008 | Buelta sustraietara\nCategory Iran 2008\nBai, azkenean hementxe gaude, Iranen hegoaldeko kostan. Estatu batuak Irak inbaditu zuenean hain famatua egin zen “Golfo Persikoan” Hamedan-en txirrindak hartuta Teheranera joan ginen gure pasaporte berriak jaso eta Siriako Visa eskatzera, eta hala egin genuen. Siriako Embajadan paper guztiak … Irakurtzen jarraitu →\nAza 18 2008\nOso gauza asko pasa dira azkenekoz bidali nuen mailetik, gainera ez dakit nondik bidali nuen ere, beraz > Tabas-etik aurrera jarraituko det… > Beno, Mashad-en gure visa bukatu eta beste 25 egunetarako luzatu ostean, berriz Tabas-era joan eta hainbeste faltan botatzen genituen … Irakurtzen jarraitu →\nHilabete honen 13-an bi urte bete ziren etxetik alde egin nuela. 25600km eta ez dakit zenbat herrialde. Gehien gehienez bi urte pasatzera atera nintzen, baino badirudi aurrera nijoala. Ez det aurrera jarraitzea erabaki, baizik eta zertarako itzuliko naizen ez dakidanez, … Irakurtzen jarraitu →


Rock rockaren itzuleraz • ZUZEU\nRock rockaren itzuleraz\n(Euskadi Irratiko Arratsean saioan totelkatutako testua)\nTarteka itxura egin dudan arren, ez naiz musika kritikaria, eta zuotako gehienak bezala, ni ere galtzen naiz etiketa eta nomenklaturaren labirinto nahasgarrietan. Baina gainadjektibazioa bezain kondenagarria da sailkapen oro urardotzeko ahalegina egiten dutenen jarrera ere; berdin esango dizute “Dena da popa” edo “zerk ez du gaur egun rockaren eraginik”. Baina ez zaitzatela hitz ponposo irazokitzaileekin engaina. Rocka esaten diogun hori maite dugunok martxa baten lehen notak entzun orduko dakigu belarrietara iristen zaigun hori gure grina asebeteko duen rock-rocka edo bestelako suzedaneoa den. Dardarka hasten zaizkigu oinak, higitzen nahigabe gorputza baxuaren erritmoan.\nOinak ezin gelditu bai, baina disimuluan eta burumakur. Hala aritu behar izan gara nortasun eskaseko rockzaleok azken urteotan, indie eta post aurrizkiaz atondutako orotariko folk eta pop kantuek rocka garaitu baitzuten aspaldi giro (sasi) intelektual eta kulturzaleenetan.\nEgiari zor, baita donostiako auzoari ere, bada salbuespen bat, jatorriz poperoa omen den hiriko rockzaleok biziki estimatzen dugun eta ia den-denen onarpena duen Ze Primikin jaialdia. Orduan bai, folky epelenek ere lehenengo ilarara hurbildu eta izerdi patsetan blai, rock doinuen neurrira astintzen dituzte euren hezur eta haragi gero eta abandonatuagoak, Gasteszenako bilkuran, garai batean inauterietan eta orain Aste Nagusiko Irrikitaldian nola, urteko gainontzeko egunetan debekatutako oro baimenduko balitz bezala.\nBaina urteko beste 364 egunetan, edo 365 bisiestoa bada, ustezko goi zirkulootan, rockzale(e/o)k tronpetadun euskal taldeak adina mespretxatzen dituzte “ekarpen berririk egiten ez duten birtuismoak kutsatutako” gitarra doinu biziak.\nHala, pop edo espermientazio zaleen nagusitasunera makurtu eta gure buruari traizio eginda, hasi ginen rock kontzertuetara soilik gure hiri edo eskualdetik urrun zirenean joaten, facebookeko murruan agertuko beldurrez argazki kameren flashei ihes egiten, talde maiteenen kamisetak pijamaren apalera erretiratzen…\nHasi ginen, baita ere, inork susmatu ez zezan, ahots hauskorreko folk abeslariak txalotzen, Ertz Jaialdira eta Paperezko Kontzertetuetara joaten, musika esperimentala blog, txio eta egia berdaderorik gabeko tabernazulotan aldarrikatzen, Igeldo mendira igo eta Kutxa Kulturreko jende guapoarekin ahal bezain duinki nahasten…\nEta, zertarako ukatu, prentsa akreditazioen pribilegioak lagun, Illarramendiri Real Madrilekin gertatu bezala, arbuiatutako hura jasangarri -gustagarri ia- egiten hasi zitzaigun azkenerako. Baina, orduantxe, Wilco, Sean Nicolas Savage eta abarren diskografia osoa Itunesen erosi eta hilabete bateko alokairuak adinako salneurria duen Primavera Sounderako sarrera hartua genuenean, hara non hasi diren, popzale sutsu autoizendatutako kritikari, musikari, kazetari eta abarrak ezin ezinbestean rockero gisa katalogatu beharreko musikariak belarriekin txalotzen.\nAurretik Capsularen gisako taldeen arrakasta jada sintoma argia bazen, azken hilabeteotan froga zalantzaezinak pilatu ditugu Donostiatik atera ere egin gabe: Bueltan da rockaren nagusitasuna.\nLehenengoa, non eta Kutxa Kulturren bertan, Donostia eta ingurutako popzale indie, hipster, gafapasta eta dirudun ororentzat urteko ‘eventoa’ den horretan, ziur asko ezagutuko ez dituzun El Columpio Asesino, The Pains of Being Pure of Heart edo Lory Meyers-en gisako taldeak protagonista dituen jaialdi bankuzalean.\nAipatu taldeak ziren kartelburu, bai, baina txalo, iruzkin eta laudorio guztiak Natural Child izeneko rock talde amerikarrak lapurtu zizkien. Ze Premikineko izpirituaren ezusteko berpizkundeari soilik egozteko moduan dantzatu ziren, ahateak arrantzatzeko postuaren pareko eszenatoki txikiari begira, rockzaletasuna musika entzuten sendatzen zela esaten zuten handiuste guztiak.\nBigarren froga are da argigarriagoa. Ezinbestean rockarekin lotu behar den Ty Segallek inguruotako astro guztiak pilatu baitzituen -baita tartean, Mikel Erentxun bera ere- Intxaurrondo Kultur Etxeko lau hormen artean. Sekulakoa izan zen. Ez omen zen inor falta. Halaxe esan zuten jada pop/folk edo dena delako zale ohi izendatu ditzakegun horiek. Baina ez ziren ohartu itxuraz deskubritu berri duten musika hori benetan maite dugunak ez ginela han. Etxean geratu ginen, berriro itzuliko diren esperantzatz, Sean Nicolas Savage eta Robert Ellis-en gisako ahots eztiko doinu geldoak hitzez hitz eta notaz nota ikasten.\nBaietz abenduaren 3rako euskarazko 20.000 hitzen ahoskera lortu sarean!


'La leyenda del beso' zarzuela Amaia antzokian - Arrasate - Goiena.eus\nEduMendibil 2006-11-24 18:28\nIzaskun Murgia Elkarte Lirikoaren eskutik, La leyenda del beso zarzuela ikusteko aukera izango da oraingo eta hurrengo aste bukaeran Arrasateko Amaia antzokian.\nIzaskun Murgia elkarteko kideak martxoan hasi ziren ikuskizun berria prestatzen eta dena gertu dago zapatuko estreinaldirako. Biharko emanaldia 19:30ean izango da.\nDagoeneko ibilbide luzea daramate Izaskun Murgia elkarteko kideek. 2000. urtea ezkero, urtero eskaini izan dute zarzuelaren bat: La tabernera del puerto (2000), Katiuska (2001), Los gavilanes (2002), Luisa Fernanda (2003), El huesped del sevillano (2004) eta Guridiren Baserria, joan den urtean. Orain, Reveriano Soutullok eta Juan Vertek konposatutako La leyenda del beso zarzuelarekin datozkigu.\nIkuskizunean 150 lagun inguruk hartzen dute parte, abeslariak, Arrasate Musikaleko musikariak eta dantzariak tartean. Zarzuela ikuskizunak ez dira oso ohikoak gaur egun Euskal Herrian: Gipuzkoan, esaterako, arrasatearrekin batera Donostiako Sasibil elkartea da horrelako muntaiak antolatzen dituen bakarra.\nAurreko urteotan ikusleen partetik jasotako erantzunaren ildotik, zapatuko estreinaldiak ikusmin handia piztu du: sarrerak saltzen hasi ziren egunean jende ilara handiak izan ziren Amaia antzokiko leihatilan. Lau emanaldi iragarri dituzte: zapatuan eta domekan, 19:30ean, eta hurrengo aste bukaeran ere, abenduaren 1ean eta 2an. Sarrerak egunero eskuratu ahal izango dira 15 eurotan Amaia antzokian, 18:30etik 20:30era. Emanaldi bakoitzeko 689 sarrera jarriko dituzte salgai antolatzaileek.\nOrain, oihala altxatzea baino ez da falta, ijitoen musuen kondaira zertan den jakiteko.


Areatzako Udala - San Inazio egunean autobusez baino ezingo da igo Pagomakurrera\nSan Inazio egunean autobusez baino ezingo da igo Pagomakurrera\nOhitura denez, uztailaren 31n hainbat bisitari hurbilduko dira Gorbeiara, eta horretarako Foru Aldundiak doako autobus zerbitzua antolatu du berriz ere, Gorbeibusa izenekoa, Areatzatik Pagomakurrera iristeko. Horrela, herritarrek zein bisitariek ibilgailua herrian utzi, eta Gorbeibusa erabiliz Pagomakurrera iristea sustatu nahi da. Ondoren, Pagomakurretik oinez egin dezakete bidea Gorbeiako Gurutzera iristeko. Herrian, igerilekuen atzeko aparkalekutik abiatuko dira Gorbeibusak, eta bidaiak 20 minuturo egingo dira, bi noranzkoetan. Lehen autobusa goizeko 07:00etan abiatuko da Areatzatik, eta azken autobusa, berriz, arratsaldeko 19:30ean jaitsiko da Pagomakurretik.\nGogoan izan behar da egun horretan Gorbeibusez bakarrik igo ahalko dela Pagomakurrera, eta norberaren ibilgailua herrian utzi beharko dela. Zaldiz edo bizikletaz ere ezin izango da igaro. Lurren jabeak, abeltzainak eta inguruko babeslekuen erabiltzaileak ere ezin izango dira sartu. Horretarako hainbat aparkaleku prestatu dituzte herrian bertan, zehazki, Astondoa Piroteknian, Guardaminon, Eskolan, Karpon eta Iturrimaurren.\nKartela (PDF 205KB)